23 ta' April: San Ġorġ

Verżjoni Vidjo:

San Ġorġ

"Infaħħruk, Mulej, għall-kobor tas-setgħa tiegħek, u fiċ-ċokon tagħna nitolbuk biex aħna, bnedmin dgħajfa, ikollna dejjem il-għajnuna f'waqtha ta' San Ġorġ, li fil-martirju tiegħu sar jixbah lil Ibnek Ġesù Kristu Sidna." –

Antifona mil-Liturġija tas-Sigħat tal-Festa ta' San Ġorġ.

SAN ĠORĠ

Martri

? – 303

Tagħrif:

Ftit li xejn nafu dwar il-ħajja ta' San Ġorġ.

Kulma nafu b'ċertezza dwar dan il-qaddis martri tant famuż hu li hu sofra l-martirju fil-bidu tas-seklu 4, f'Diospolis (jew Lidda) fil-Palestina, aktarx taħt Djoklezjanu.

Ma hemmx dubju dwar l-eżistenza tiegħu.

Sa mis-seklu 4 kien ġa miqjum f'Diospoli tal-Palestina, fejn ġa kien hemm knisja ddedikata lilu.

Il-qima lejh hi verament ġejja mill-qedem – fuq il-Lvant tal-Baħar tal-Galilea, skrizzjoni tas-sena 367 diġà tirreferi għalih.

Il-Griegi dejjem żammew devozzjoni partikulari (bħala patrun tas-suldati) lejn San Ġorġ u jsejħulu l-Megalo-martri (li tfisser il-kbir martri).

Fil-Punent hu kien popolari ħafna bħala l-kavallier-martri.

Nibtu ħafna leġġendi dwaru imma li ma għandhomx valur storiku.

Li San Ġorġ ħeles lil bint is-Sultan mid-dragun, hi leġġenda li bdiet fl-Italja fis-seklu tnax.

San Ġorġ hu wieħed mill-14-il qaddis protettur Awiżiljatur u hu l-patrun tal-Ingilterra, il-Portugall, il-Ġermanja u tal-ibliet ta' Ġenova u ta' Venezja.

Hu l-patrun wkoll tal-'boyscouts'.

Fil-gżejjer Maltin hu meqjum b'mod speċjali fil-parroċċi ta' San Ġorġ f'Ħal Qormi u fir-Rabat, Għawdex, u hu wieħed mill-qaddisin protetturi ta' Għawdex.

Ħsieb

Dawn li ġejjin huma siltiet mill-omelija fil-Festa ta' San Ġorġ Martri, 20 ta' Lulju, 2014 mill-Isqof Mons. Mario Grech:

San Ġorġ bniedem bħalna

"Se nitkellem dwar id-dgħufija, għax quddiemna llum għandna lil San Ġorġ.

Ġieli jiġri li lil San Ġorġ tant ngħolluh fil-għoli, li nirrenduh xi ħadd li ma jistax jintlaħaq.

Bħal kull bniedem ieħor, Ġorġi kellu piżijiet tqal x'jerfa' fuq spallejh.

Żgur ma kinitx għażla ħafifa għalih meta ddeċieda li jqassam ġidu lill-foqra.

Anqas kien faċli għalih meta għamel f'moħħu li jmur kontra l-liġi ta' Djoklezjanu u jqatta' l-editt tiegħu.

Kienet iebsa għal dan it-tribun meta għażel li jitfa' wara spallejh il-karriera militari tiegħu.

Ma neskludix li Ġorġi kien xi ftit deluż meta minkejja t-taħbit tiegħu, ma kisibx il-libertà reliġjuża għal sħabu l-Insara.

Ġorġi ma setax ma jitriegħedx xħin sema' tinqara s-sentenza tal-martirju tiegħu.

Tajjeb inżommu quddiem għajnejna li meta ħa l-martirju, Ġorġi ma kienx jobsor li wara mewtu l-Insara kienu ser jiftakruh u jiċċelebrawh; għalih il-martirju kien it-tmiem bil-konsegwenza li jintesa ma' mewtu.

Jien konvint li San Ġorġ, li bħalna ġarrab il-vulnerabbiltà, jifhimna meta llum qed irressqulu l-bniedem u lill-komunità Nisranija li fil-miżerja tagħhom ikollhom waqtiet ta' skuraġġiment; imma llum indur fuq San Ġorġ tagħna, imlibbes b'dik l-armatura tal-qawwa, u nitolbu jikkonvinċina li ma għandniex inċedu quddiem il-qtigħ il-qalb, imma, imsaħħin bl-eżempju tiegħu u bl-interċessjoni tiegħu, aħna nitolbu d-don tal-qawwa.

Din hija l-Bxara t-tajba li nixtieq inwassal lill-komunità Ġorġjana u lill-Knisja kollha: agħmlu l-qalb; il-vulnerabbiltà, id-dgħufija, huma parti mill-ħajja, imma stinkaw u itolbu lil Alla bl-interċessjoni ta' San Ġorġ biex jagħtina d-don tal-qawwa.

Ġorġi ma kienx xi ġgant.

Ma kellux kwalitajiet super-umani – inkella l-Knisja tiżbalja meta tpoġġih bħala kampjun.

Kien bħalna f'kollox.

Hija grazzja minn Alla li Ġorġi tagħna kien dgħajjef, għax hekk huwa seta' jduq il-qawwa ta' Alla.

Hija grazzja li aħna fil-ħajja ngħaddu minn waqtiet fejn inħossuna msabbtin mal-art.

Ara taqtgħu qalbkom.

Hija wkoll grazzja għall-Knisja li tidher dgħajfa.

Jien jiddispjaċini li fostna għad hawn min jaħseb li l-Knisja hija qawwija meta hija Knisja trijonfanti u potenti.

Din mhix il-Knisja ta' Kristu.

Jekk bħalissa l-Ewropa għaddejja minn żmien fejn it-tagħlim tal-Knisja qed jaqa' fuq widnejn torox, fejn il-knejjes qed jitbattlu min-nies, fejn f'xi postijiet hija evidenti l-isterilità tal-Knisja tant li ma għadhiex twelled ulied ġodda, din tista' tkun grazzja, għax hekk il-Knisja tinża' l-armatura umana, tneħħi l-qafas materjali li nbena mal-medda tas-snin, biex hekk inħallu l-qawwa ta' Alla tidher.

Naf li din mhix lezzjoni ħafifa, lanqas għan-nies tal-Knisja!

Jekk San Ġorġ għandu storja glorjuża, dan għaliex aċċetta d-dgħufija tiegħu u bħal Pawlu kien jgħid: "Jien qawwi meta jien dgħajjef."

San Ġorġ. kien imbeżża' mill-eżerċtu Ruman li kien qed jippersegwita lill-Insara; hu wkoll kien konxju mill-miżerja tiegħu; imma propju għalhekk Alla seta' jgħidlu biex bil-qawwa li kien hemm fih, huwa jmur jaffronta lill-għadu.

Kif Alla wennes lil San Pawl, hekk ukoll wennes lil Ġorġi meta qallu li kienet biżżejjed għalih il-grazzja tiegħu, li tidher fl-aqwa tagħha fejn hemm id-dgħajjef."

U int, konvint illi inti bniedem/ma dgħajjef/dgħajfa u li bħal San Ġorġ jeħtieġlek tfittex l-għajnuna tal-grazzja u l-qawwa ta' Alla biex tegħleb id-dnub u dak kollu li jista' jfixklek milli ssir qaddis/a fuq il-passi tal-qaddis tal-jum?

Talba

Mulej, f'ġieħ San Ġorġ li għeleb it-tbatijiet tal-martirju biex għadda minn din id-dinja għal għandek, għamel li aħna wkoll nibqgħu sa l-aħħar magħqudin miegħek fl-imħabba, biex ikun jistħoqqilna nidħlu miegħek fis-saltna ta' dejjem.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed1f3ae3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' April: San Soteru

Verżjoni Vidjo:

San Soteru

"Lilkom ngħatat il-grazzja li sservu lil Kristu, mhux biss temmnu fih, imma saħansitra tbatu għalih." –

Filippin 1:29.

SAN SOTERU

Papa u Martri

Tagħrif:

Wara l-mewt tal-Papa San Aniċetu li ġrat madwar is-sena 166, ġie magħżul bħala t-12-il Papa, San Soteru.

Hu kien minn Fondi qrib Gaeta fl-Italja.

Dan il-Papa kellu jikkumbatti l-ereżija ta' Montano mill-Friġja, li kien jgħallem li xi dnubiet ma setgħu qatt jiġu maħfurin u li hu kien il-mibgħut ta' Alla biex permezz tiegħu jissawwab mill-ġdid l-Ispirtu s-Santu.

Lil San Soteru wkoll hu attribwit il-preċett tal-Għid, li fih l-insara kollha, barra dawk ħatja ta' xi dnubiet kbar, kellhom jirċievu t-tqarbin f'Ħamis ix-Xirka.

Ittra li l-Papa San Soteru bagħat lill-Knisja ppersegwitata ta' Korintu b'xorti ħażina ma nstabitx, imma jeżistu biċċiet mit-tweġiba li l-isqof ta' Korintu, San Dijonisju, bagħat, u fiha l-isqof jirreferi għall-"abbundanza li l-Papa bagħat lill-qaddisin (insara) ta' Korintu, u l-konsolazzjoni li hu bagħtilhom bil-kliem ta' faraġ li hu bagħat bħal missier kollu mħabba għal uliedu."

Ikompli jgħid: "Illum, Jum il-Mulej, aħna qrajna l-ittra tiegħek, u nixtiequ dejjem li nerġgħu naqrawha u niġu mwissijin permezz tagħha, bl-istess mod kif għamilna bl-ittra li kien bagħtilna l-Papa Klement."

Il-Papa San Soteru jidher li miet wara 9 snin pontifikat fis-sena 175 fi żmien l-Imperatur Marku Awrelju.

Ħsieb

Filwaqt li nafu ftit dwar ħajtu, ix-xogħlijiet tal-karità u l-prinċipji tal-Papa San Soter għadhom jeżistu, u jispirawna biex ngħixu ħajjitna aħjar.

Għandna nistaqsu: Kif jista' jkollna atteġġjament ta' aktar imħabba u karità lejn l-oħrajn?

Kif nistgħu inkunu mudell aħjar għal ħaddieħor fil-ħajja tagħna kif kien San Soter?

Kemm nistgħu nimmudellaw ħajjitna fuq dik tal-Verġni Omm Alla u tal-qaddisin kollha, b'mudell perfett tal-karità Nisranija?

Irridu nammettu li rċevejna ħafna u ħafna.

Kull Papa u isqof qaddis, kull reliġjuż/a u lajk/a qaddis/a ħallewlna kitbiet u eżempji ta' ħajjithom li fuqhom nistgħu infasslu l-ħajja tagħna u nagħmlu progress fil-vjaġġ ta' ruħna ftit ftit kuljum.

Il-qdusija mhux xi tarġa kbira u għolja li rridu nitilgħu f'daqqa, imma tikkonsisti f'rebħiet żgħar imma kostanti ta' kuljum.

Ġieli waqgħat u żbalji wkoll, imma li jibnuna fl-esperjenza biex nitgħallmu ma nirrepetuhomx.

Jekk trid tagħmel progress fil-mixja ta' ruħek, jekk diġà ndimt minn dnubietek u qerrejthom, issa importanti li ma tħarisx lura lejn il-passat tiegħek, li forsi jħammarlek wiċċek bil-mistħija u l-għajb, imma biss lejn il-futur rebbieħ u glorjuż li qed iħejjielek is-Salvatur!

B'dan il-mod, iżżomm 'il bogħod milli terġa' taqa' fid-dnubiet ta' qabel u tagħmel kuraġġ bit-tama ta' dak li hemm jistenniek!

Ġesù jixtieq li inti tħallih ikun il-Paċi ta' qalbek sa minn din id-dinja stess.

Se tħallih?

Punt importanti ieħor huwa li tikkonċentra fuqek innifsek u ma tqabbilx lilek innifsek ma' ħaddieħor.

Il-ħażen issibu kullimkien, f'kull qasam soċjali.

Il-ħażen qiegħed fejn hemm il-bniedem.

Int għandek tiffoka fuqek innifsek u tipprova tgħix b'mod li togħġob lil Alla.

X'jagħmel ħaddieħor, mhux fil-kontroll tiegħek.

Int tista' biss tibdel lilek innifsek, bil-qawwa tal-grazzja t'Alla li tirċievi permezz tas-Sagramenti tal-Qrar u t-Tqarbin.

Jekk wieħed jittama li se jinbidlu l-oħrajn l-ewwel, biex jinbidel hu/hi, x'aktarx se jmut bil-piena.

Alla għad jitlob rendikont minn x'għamilt int u mhux minn x'għamel ħaddieħor.

Wasalt fejn wasalt fil-vjaġġ spiritwali tiegħek wara Kristu, kull ma trid tagħmel hu, li timxi l-quddiem b'passi żgħar kuljum... bla ma taqta' qalbek jew tippretendi wisq minnek innifsek.

Għix il-preżent bl-aħjar mod possibbli.

Kif tista' tħobb lill-Mulej aktar?

Ipprova nkludi, ma dak li diġà tagħmel, affarijiet li taf li lil Alla jogħġbuh u jixtieqhom minnek (eż. talb, qrar, tqarbin, qadi, imħabba fil-prattika, eċċ) Tesaġerax f'dak li tinkludi, għax tista' taqta' qalbek.

Żid ftit ftit u jekk għad hemm f'ħajtek xi jżommok milli tkun tajtu kollox, itolbU jurik u tassew jurik x'għad fadallek tagħmel jew toffrilU.

Int imbagħad, agħmel dan bil-ferħ filwaqt li tiftakar li qatt m'hu se tasal tissupera l-ġenerożità tiegħu.

Hu tana KOLLOX!

Talba

Mulej, il-Papa San Soteru ħadem bla heda biex ikun mexxej tajjeb, għamel il-qalb lill-insara ppersegwitati, kif ukoll iddefenda lill-poplu mill-ereżiji li jmorru kontra t-tagħlim veru li ġabilna Kristu, agħti lilna lkoll li naħdmu bil-ferħ fl-għalqa tiegħek, nagħmlu kuraġġ lil xulxin u ngħixu skont it-tagħlim ta' Kristu u l-Knisja u niddefenduh bil-għaqal u bl-għerf tiegħek.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed21f541', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' April: San Anselmu

Verżjoni Vidjo:

San Anselmu

"Għax jien ma nfittix li nifhem biex nemmen, imma jiena nemmen biex nifhem.

Għax jiena nemmen dan: li jekk ma nemminx, jiena ma nifhimx." –

San Anselmu

SAN ANSELMU

Isqof u Duttur tal-Knisja

1033 – 1109

Tagħrif:

San Anselmu twieled fil-Belt ta' Aosta, fuq l-Alpi, fl-Italja, fl-1033.

Ommu kienet mara tajba, iżda missieru ma kienx.

Meta kellu madwar ħmistax-il sena, ommu mietet, u billi missieru ma kienx jittrattah tajjeb, telaq mid-dar, u għal xi snin għex ħajja jiġġerra, u saħansitra qasam ġo Franza.

Hemmhekk daħal fil-monasteru ta' Bec, fejn sar dixxiplu tal-magħruf Abbati Lanfranku.

Fl-1060, sar Patri Benedittin, meta kellu 27 sena.

Fl-1063, sar Pirjol u ħmistax-il sena wara ġie elett Abbati.

Minħabba x-xogħol li kellu bħala Abbati, minn żmien għal żmien, kien ikollu jmur l-Ingilterra u hemm ġieli qagħad għand ħabibu Lanfranku.

Lanfranku kien l-Arċisqof ta' Canterbury.

Meta fl-1093, Lanfranku miet, Anselmu ġie magħżul floku, għalkemm ir-Re William Rufus opponieh.

Fl-1097, Anselmu mar Ruma biex jiltaqa' mal-Papa Urbanu II, u baqa' hemm sakemm miet ir-Re, fl-1100.

Meta rritorna l-Ingilterra, ħu Rufus kien Re bl-isem ta' Enriku I. Dan ir-Re wkoll, bħal ħuh, ried li jkollu s-setgħa li jagħżel l-Isqfijiet hu, iżda Anselmu baqa' ma aċċettax.

Fl-1103, Anselmu reġa' mar Ruma u ltaqa' mal-Papa Paskal II.

Bħal qabel sab l-appoġġ kollu tal-Papa, u baqa' Ruma sal-1105, meta Enriku I wiegħed li ma jindaħalx iktar fl-għażla tal-Isqfijiet.

Iżda l-kwistjoni tal-Investitura nqatgħet fil-Konċilju ta' Londra, fl-1107.

Anselmu miet fuq biċċa xkora, f'Canterbury, fil-21 ta' April 1109, wara li kien ilu Isqof ħmistax-il sena.

Il-fdal tiegħu jinsab fil-Katidral, illum Protestant, ta' Canterbury.

Il-Papa Klement XI iddikjarah Duttur tal-Knisja fl-1720.

Ħsieb

San Anselmu kien magħruf bħala wieħed mill-aħjar imħuħ ta' żmienu, u l-kitba tiegħu fuq it-Teoloġija tħabbatha ma' dik ta' Santu Wistin.

Fost l-aħjar għandu "Għaliex Alla sar Bniedem".

Ħa sehem fil-Konċilju ta' Bari fl-1098 u mexxa dak ta' Westminister fl-1102, iddefenda lill-foqra, ikkundanna l-jasar, u ħalla kitba abbundanti u importanti.

Anselmu kien bniedem attent ħafna biex jgħix ħajja qaddisa.

Kien hekk jistmerr id-dnub li kien jgħid:

"kieku kont nara minn naħa d-dnub u mill-oħra l-infern miftuħ, u kelli nagħżel bejniethom, kont aktar nagħżel li ninxteħet l-infern bla dnub milli nagħmel anki dnub wieħed biss."

Bħal kull veru segwaċi ta' Kristu, Anselmu kellu jġorr is-salib tiegħu, speċjalment f'forma ta' oppożizzjoni u f'kunflitt ma' dawk fil-kontroll politiku.

Għalkemm personalment kien raġel moderat, ġentili u jħobb il-paċi, huwa ma rtirax lura mill-kunflitti u l-persekuzzjoni fejn kienu involuti l-prinċipji.

Dawn li ġejjin huwa ftit ħsibijiet ta' Sant Anselmu dwar ir-ruħ li tfittex lil Alla:

"Ruħi sibt lil min kont tfittex?

Kont tfittex 'l Alla u sibt li hu ogħla minn kollox u li ma hemm ħadd aqwa minnu, għaliex hu ħajja, dawl, għerf u tjieba, għaliex hu hena ta' dejjem u hena bla tmiem, għaliex hu dejjem u kullimkien.

Mulej, Alla tiegħi, int ħlaqtni u fdejtni: għid lil ruħi, li tant tixtieqek, x'int aktar minn dak li tara fik, biex tara ċar dak li tixtieq.

Ruħi tgħarrex biex tara aħjar, u ma tara xejn aktar minn dak li tista' tara ħlief dlamijiet; anzi ma tarax dlamijiet, għax fik m'hemmx dlamijiet, imma tintebaħ li ma tistax tara aktar minn dlamijietha.

Dan hu tassew, Mulej, id-dawl li fih int tgħammar, dawl li aħna qatt ma nistgħu naraw, għax ma hawn xejn li jista' jofroq dan id-dawl biex fih jarak.

Jien, dan id-dawl ma narahx, għaliex qawwi wisq għalija, għalkemm, kull ma nara, bih narah, bħalma għajn marida, dak li tara, tarah bid-dawl tax-xemx, għalkemm lejn ix-xemx ma tiflaħx tħares."

U dawn żewġ talbiet ta' San Anselmu:

Għall-ħniena tiegħek, għinni int, O Mulej.

Jien lil wiċċek fittixt, u lil wiċċek mill-ġdid infittex; la tinħebiex minni.

Eħlisni minni nnifsi biex tiġbidni lejk.

Saffi, fejjaq, irfina, dawwal l-għajnejn ta' ħsiebi, biex jien nista' narak.

Terġa' fuq saqajha r-ruħ tiegħi u mill-ġdid bl-għarfien kollu tagħha sserraħ ħarsitha fuqek, O Alla.

Mulej Alla tagħna, agħtina l-grazzja li nixtiequk b'qalbna kollha, biex infittxuk sakemm insibuk, u hekk nibdew inħobbuk tassew, u fi mħabbitna lejk nobgħodu d-dnub li minnu inti ħlistna.

U int, tfittxu lil Alla b'qalbek kollha?

Kemm inti lest/a li tiddefendi l-prinċipji Nsara li tħaddan?

Tfittex il-qdusija bħala l-prijorità billi tevita b'saħħtek kollha li kull tip ta' dnub?

Talba

O Alla, int żejjint bil-grazzja tiegħek lill-Isqof Sant'Anselmu, biex ifittex u jgħallem il-ħwejjeġ għolja tal-għerf tiegħek; agħmel li d-dehen tagħna jsib fil-fidi mqaddsa l-għajnuna meħtieġa, biex nilqgħu minn qalbna u bil-ħlewwa dak kollu li int tridna nemmnu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed21efeb', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' April: Santa Anjeże ta' Montepulciano

Verzjoni Vidjo:

Santa Anjeże ta' Montepulciano

"Jekk tabilħaqq tħobbuni, għandkom tifirħu li ma ndumx ma mmur ningħaqad mal-għarus tiegħi.

Titnikktux għat-tluq tiegħi.

Tindunaw li jiena mhux se nabbandunakom, u jiena nkun tagħkom għal dejjem." –

Santa Anjeże ta' Montepulciano ftit qabel ma mietet.

SANTA ANJEŻE TA' MONTEPULCIANO

Reliġuża

1268 – 1317

Tagħrif:

Din ir-reliġjuża Dumnikana twieldet fi Gracchiano-Vecchio, qrib Montepulciano, l-Italja u kienet ġejja mill-familja għanja Segni.

Minn kmieni ħafna kellha ġibda għat-talb u kienet tgħaddi ħin twil f'rokna tgħid ir-rużarju għarkupptejha.

Meta kien għad kellha biss disa' snin, niesha daħħluha f'kunvent ta' sorijiet ta' ħajja awstera f'Montepulciano, imsejħin Sacconi għax kienu jilbsu lbies tax-xkora.

Minkejja l-età żgħira tagħha hija kienet mudell tal-virtujiet insara għall-oħrajn.

Ftit żmien wara, meta s-sorijiet fetħu kunvent ġdid fi Proceno, raħal żgħir ħdejn Viterbo, Anjeże ntbagħtet f'dik il-komunità.

Kontra qalbha, hija kienet maħtura badessa, imma kien meħtieġ il-permess tal-Papa Nikola IV għax hi kien għad kellha biss 15-il sena.

Il-qaddisa kienet tgħix ħajja mgħakksa għall-aħħar: għal 15-il sena kienet issum ħobż u ilma, u torqod għall-qiegħa tal-art, imma kellha tibdel dan il-mod ta' ħajja wara marda qalila.

Hija esperjenzjat viżjonijiet u estasijiet, u jingħad li wettqet mirakli biex titma' lis-sorijiet tagħha fi żmien ta' ġuħ.

Imma minkejja l-fama tal-mirakli, il-qdusija tagħha kienet mibnija fuq ħajja sempliċi u mħabba kbira lejn Ġesù u ommu Marija.

Il-fama tal-qdusija tagħha waslet f'Montepulciano u n-nies riduha tmur lura fosthom.

Kienet ilha nieqsa 22 sena minn pajjiżha, u kellha tmur u twaqqaf monasteru ġdid ta' sorijiet taħt ir-Regola ta' Santu Wistin (1306).

Aktar tard, bl-esperjenza li kisbet fil-komunitajiet li kienet qabel u konvinta kemm benefiċċji jistgħu jiġu jekk tkun affiljata ma' ordni reliġjuż kbir u rikonoxxut, il-qaddisa qiegħdet għal kollox dan il-monasteru taħt l-Ordni Dumnikan.

Santa Anjeże ta' Montepulciano mietet fl-20 ta' April, 1317 ta' madwar 50 sena.

Kienet iddikjarata qaddisa mill-Papa Benedittu XIII fl-10 ta' Ottubru, 1726.

Ħsieb

Ħafna qaddisin dumnikani, kienu ta' spiss iqattgħu ħafna ħin quddiem Ġesù Sagramentat, u kellhom iċ-ċans igawdu minn din l-esperjenza spiritwali, u sabu f'Ġesù l-mistrieħ għal ruħhom.

Fost dawn insibu lil Anjeże ta' Montepulciano, li fil-ħajja evanġelika kebbset lill-oħrajn bl-ispirtu kontinwu ta' mħabba u talb.

Imdawwra minn ġenituri li kienu jgħixu bis-sħiħ ir-rieda ta' Alla, hija kibret fl-ispirtu ta' talb u wriet biċ-ċar l-għatx li kellha biex tiddedika ruħha lil Alla.

Hija kienet mara ta' umiltà u sempliċità kbira.

Kellha devozzjoni lejn it-tfajjel Ġesù u l-Verġni Ommu Marija.

Kienet meqjusa bħala strument ta' paċi u kienet ipperswadiet lin-nies tal-inħawi tat-Toscana biex jaħdmu għall-paċi bejniethom.

Santa Katerina ta' Siena issejjaħ lil Anjeże bħala "Omm Glorjuża", għaliex kienet dejjem ta' eżempju għall-oħrajn.

Taħt it-tmexxija tagħha, il-kunvent mar ħafna 'l quddiem fl-għadd ta' membri u fil-ħajja qaddisa.

Lejn tmiem ħajjitha sofriet ħafna bil-mard u lil ħutha s-sorijiet kienet tgħidilhom:

Titnikktux għat-tluq tiegħi.

Qabarha sar ċentru ta' pellegrinaġġi u fost dawk li marru jżuruha nsibu lill-imperatur Karlu IV u Santa Katerina ta' Siena.

Anjeże hija meqjuma fil-Knisja ta' Orvieto.

Santa Anjeże tgħallimna biex inkunu magħqudin bejnietna u nimitawha fid-devozzjoni lejn Ġesù u Ommu Marija u b'umiltà u mħabba, naslu biex dejjem nagħmlu dak li hu tajjeb u ġust.

U int, kemm titlob quddiem Ġes

ù

Sagramentat?

Ir-Rużarju huwa talba għal qalbek kif kien għal Anjeże u għal ħafna qaddisin kbar?

Kemm tagħti importanza lil Ġes

ù

u lil Marija billi tgħix kif jixtiequna huma?

Taħdem biex tkun strument ta' paċi fejn tara l-ġlied u n-nuqqas ta' qbil?

Kemm tirsisti biex tfittex dak u dak biss li hu tajjeb u ġust u taddottah f'ħajtek?

Talba

O Santa Anjeże ta' Montepulciano, xejn ma waqfek milli twettaq dak li Alla talab minnek, anki meta kont għadek t'età żgħira u sal-aħħar bqajt tieħu ħsieb lil dawk kollha li kienu taħt il-kura tiegħek, agħmel li b'talbek, aħna wkoll nieħdu ħsieb ta' ruħna l-ewwel u qabel kollox u nirsistu biex ngħinu lill-oħrajn biex jilħqu l-istess għanijiet: ħajja ta' virt

ù

kif urejtna int. Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed25a525', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' April: Santa Katerina Tekakwita

Verżjoni Vidjo:

Santa Katerina Tekakwita

"Dan irid Alla minnkom: il-qdusija tagħkom." –

1Tessalonikin 4:3.

SANTA KATERINA TEKAKWITA

Verġni

1656 – 1680

Tagħrif:

Twieldet fl-Amerika ta' Fuq fl-1656, ħdejn l-għadajjar Erie u Ontario u x-xmara St. Lawrence, qrib fejn illum hemm il-fruntiera tal-Kanada mal-Istati Uniti tal-Amerika.

Ir-razza tagħha, imsejħa Iroquois, kienet selvaġġa u feroċi.

Kienu difatti n-nies tar-razza tagħha li qatlu t-tmien qaddisin martri Ġiżwiti Franċiżi, San Iżakk Jogues u sħabu.

Anzi xi wħud minnhom kienu saħansitra kannibali, jiġifieri kienu jieklu l-laħam tal-bnedmin.

Kellha 20 sena meta ġiet mgħammda mill-patri Ġiżwita Jacques de Lamberville, nhar l-Għid il-Kbir, fit-18 ta' April 1676, bl-isem ta' Katerina.

Il-laqam tagħha "Tekakwita" jfisser "timxi bil-mod," għax wara li mardet baqgħet dejjem ma tistax timxi tħaffef.

Malli saret nisranija, din bint is-slavaġ, anki qalb dawk il-pagani feroċi ta' pajjiżha, bdiet tgħix ħajja ta' talb u ta' penitenza, tant li bdiet issofri l-persekuzzjoni u l-insulti ta' dawn is-slavaġ.

Allura l-istess patri Lamberville, ħadha tgħix f'post ieħor, jismu Sault St. Louis, fejn kien hemm xi qraba tagħha.

Għamlet l-Ewwel Tqarbina nhar il-Milied tal-1677, u fuq parir tal-konfessur, għad li kien hemm bosta li xtaqu jiżżewġuha, għamlet ukoll il-vot tal-verġinità.

Mietet fl-età żgħira ta' 24 sena, fis-17 ta' April, 1680.

Kienet ilha biss 4 snin nisranija.

Anke l-pagani jitolbu fuq il-qabar tagħha u jagħtuha qima.

Il-Papa San Ġwanni Pawlu II ddikjaraha beata fit-22 ta' Ġunju tas-sena 1980.

Il-Papa Benedittu XVI ikkanonizzaha fil-21 t'Ottubru 2012, fil-Vatikan.

Ħsieb

Xi kultant aħna ngħidu, jew aħjar jaqblilna ngħidu, li huwa diffiċli li ngħixu ta' qaddis/a minħabba s-sitwazzjoni u ċ-ċirkustanzi li ninsabu fihom.

Ngħidu li, li kieku kellna aktar solitudni, inqas oppożizzjoni, saħħa aħjar, eċċ... konna nkunu nistgħu nsiru qaddisin, imma peress li .... (u hawn kulħadd isib l-iskużi tiegħu).

Katerina Tekakwita hija ta' eżempju għalina lkoll għax l-ambjent u ċ-ċirkustanzi li fihom għexet, ma kienu xejn favorevoli, imma għax ikkoperat mal-grazzja ta' Alla, hu wassalha għall-qdusija li għaliha ħadmet bi ħġarha.

Il-qdusija tiffjorixxi meta magħquda mas-salib, u wieħed jista' jingħaqad mas-salib bis-sofferenzi u d-diffikultajiet tiegħu minn kullimkien fid-dinja, bla ebda skuża.

Minkejja tant tfixkil, oppożizzjoni u perikli, Alla pprovda lil Katerina Tekakwita kull ma kellha bżonn persuna Nisranija: l-appoġġ ta' komunità.

Hi kellha omm twajba, qassisin li jgħinuha u ħbieb Insara.

Dawn kienu preżenti fl-ambjenti u l-kundizzjonijiet primittivi, li mbagħad komplew jiffjorixxu bit-talb, bis-sawm u bl-għoti ta' karita': għaqda ma' Alla f'Ġesù u fl-Ispirtu, penitenza u ħafna tbatija, u karità lejn ħutha l-bnedmin.

Il-qdusija hija sejħa għal kulħadd – IVA, ANKI INT LI QED TAQRA, GĦANDEK IS-SEJĦA BIEX TILĦAQ DIK IL-QDUSIJA LI ALLA PPJANA LI JARA FIK.

Kif qed twieġeb għal din is-sejħa ta' Alla?

Fl-Eżortazzjoni Appostolika

Gaudete Et Exsultate

"Ifirħu u Thennew" tal-Qdusija tiegħu Papa Franġisku dwar 'Is-Sejħa għall-Qdusija fid-Dinja tal-Lum' insibu dan li ġej:

In-Nisrani ma jistax jaħseb fil-missjoni tiegħu fuq din l-art mingħajr ma jara fiha mixja ta' qdusija, għax "dan irid Alla minnkom: il-qdusija tagħkom" (1 Tessalonkin 4:3).

Kull qaddis jew qaddisa hu missjoni; hu pjan tal-Missier biex jirrifletti u jlaħħam, f'mument determinat tal-istorja, xi aspett tal-Evanġelju.

Din il-missjoni ssib il-milja tat-tifsira tagħha fi Kristu u nistgħu nifhmuha biss jekk nibdew minnu.

Fil-verità, il-qdusija tfisser li ngħixu f'għaqda miegħu l-misteri ta' ħajtu.

Tfisser li nixxierku mal-mewt u l-qawmien tal-Mulej b'mod uniku u personali, li mmutu u nqumu mill-ġdid kontinwament miegħu.

Din hi sejħa qawwija għalina lkoll.

Int ukoll għandek bżonn tifhem it-totalità ta' ħajtek bħala missjoni.

Ipprova agħmel dan billi tisma' lil Alla fit-talb u tagħraf is-sinjali li qed joffrilek.

Itlob dejjem lill-Ispirtu s-Santu jurik x'qed jistenna minnek Ġesù f'kull waqt tal-eżistenza tiegħek u f'kull għażla li trid tagħmel, biex tgħarbel x'post għandu fil-missjoni tiegħek.

U ħallih jagħġen fik dak il-misteru personali li jista' jkun mera ta' Ġesù Kristu fid-dinja tal-lum.

Jalla int tagħraf liema hi dik il-kelma, dak il-messaġġ ta' Ġesù li Alla jixtieq ilissen lid-dinja bil-ħajja tiegħek.

Ħalli lill-Ispirtu jibdlek, ħallih iġeddek, biex dan isir possibbli, u hekk il-missjoni prezzjuża tiegħek ma tisfax mitlufa.

Il-Mulej iwassalha għall-milja tagħha mqar qalb l-iżbalji tiegħek u l-mumenti negattivi tiegħek, sakemm int ma twarrabx għall-ġenb it-triq tal-imħabba imma tibqa' dejjem qalbek miftuħa għall-ħidma sopranaturali tiegħu li ssaffi u ddawwal.

La tibżax mill-qdusija.

Mhix ħa teħodlok saħħa, ħajja u ferħ.

Bil-maqlub, għax tasal biex issir dak li l-Missier ħaseb meta ħalqek u għalhekk tkun fidil għal dak li int tassew.

Meta noqogħdu fuqu, hu jeħlisna mill-jasar u jwassalna biex nagħrfu d-dinjità tagħna.

Tibżgħux timmiraw iżjed fil-għoli, li tħallu lil Alla jħobbkom u jeħliskom.

Tibżgħux tħallu lill-Ispirtu s-Santu jmexxikom.

Il-qdusija ma tagħmlekx inqas bniedem milli int, għax hi l-laqgħa tad-dgħufija tiegħek mal-qawwa tal-grazzja.

Fl-aħħar mill-aħħar, kif qal León Bloy, fil-ħajja "m'hemmx ħlief niket wieħed, ... dak li ma nkunux qaddisin."

Talba

Mulej, minkejja li f'pajjiżha sofriet il-persekuzzjoni u l-insulti ta' niesha, Santa Katerina Tekakwita baqgħet sħiħa fil-fehma tagħha u għexet biss b'imħabba għalik, agħti lilna wkoll li ngħixu għalik fost-il ħafna taqlib u kuntrarju li aħna mdawrin bih fi żminijietna llum u agħmel li qatt ma nieqfu navvanzaw fil-qdusija li trid minna, tkun kemm tkun diffiċli li naslu għaliha minħabba ċ-ċirkustanzi.

Bi Kristu Sidna.

Ammen.

English Version:

Alternative Reading:

Wikipedia:

Film on the life of Saint Kateri Tekakwitha:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed2a11ba', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' April: San Ljun IX

Verżjoni Vidjo:

San Ljun IX

"Ġesù Kristu hu dak li kien, fl-imgħoddi, issa u għal dejjem.

Tħallux li tinġibdu 'l barra mit-triq b'tagħlim xorta oħra u barrani." –

Lhud 13:8-9.

SAN LJUN IX

Papa

1002 – 1054

Tagħrif:

Bruno twieled ħdejn Kolmar (Alsazja) minn Hugh Asbourgh, kuġin tal-Imperatur Korradu, u minn Heilewida, mara qaddisa.

Jingħad li kienet hekk devota tal-passjoni, li meta twieled Bruno kellu ġismu ttikkjat bi slaleb żgħar ħomor.

Meta kien għadu żagħżugħ, kien hekk devot, li sħabu biex jiddistingwuh minn oħrajn tal-istess isem, kienu jsejħulu "t-twajjeb Bruno".

Irċieva l-edukazzjoni tiegħu taħt Bertoldu, it-twajjeb isqof ta' Toul, u wara l-istudji tiegħu sar kanonku tal-katidral.

Wara l-mewt ta' Herimann, isqof ta' Toul u suċċessur ta' Bertoldu, Bruno ġie magħżul bħala suċċessur (1027).

F'Diċembru tal-1048 Bruno ħa parti fid-dietà (konċilju) ta' Worms, meta l-Papa Tedesk Damasu II miet.

Il-poplu ta' Ruma talab lill-Imperatur Enriku III biex jibgħatulhom.

Wara ħafna reżistenza Bruno kellu jaċċetta.

Telaq fuq iż-żiemel ma' ħabibu Ildebrandu, il-futur Girgor VII; iżda meta wasal ħdejn Ruma niżel minn fuq iż-żiemel u daħal il-belt ħafi, liebes ta' pellegrin.

Tela' fuq it-tron fit-12 ta' Frar, 1049.

Beda minnufih ix-xogħol tar-riforma, bl-għajnuna ta' Ildebrandu.

F'April laqqa' sinodu fejn ikkundanna s-simonija u l-inkontinenza.

Imbagħad beda l-vjaġġi tiegħu madwar l-Ewropa għar-riforma tad-drawwiet.

Laqqa' Sinodu fejn ikkundanna l-Berengarju.

In-Normanni għelbu lit-Taljani u lit-truppi tal-Papa ħdejn Civitella (Ġunju 1053) u l-Papa ta ruħu fi jdejhom.

Itrattawh bl-unuri kollha u wara ftit ħaduh Benevento, fejn ried imur u fejn baqa' sa Marzu tal-1054.

Il-maqtulin ta' Civitella baqgħu dejjem quddiem għajnejn il-Papa.

Inkwiet ieħor kien Mikiel Żerularju, patrijarka ta' Kostantinopli, li reġa' beda jġedded ix-xiżma ta' Fozju.

San Ljun bagħat lill-Kardinal Umberto Kostantinopli bħala legat u kiteb ittra ta' eżortazzjoni għall-paċi (Settembru 1053).

Iżda r-riżultat tal-ambaxxati wasal Ruma wara l-mewt tal-papa (Lulju 1054).

Infatti Ljun kien ħassu ħażin Benevento u meta reġa' ġie f'tiegħu telaq minn hemm għal Ruma fejn wasal fit-3 ta' April.

Hawn reġa' marad u wara ftit ġranet miet fid-19 tal-istess xahar u ndifen f'San Pietru.

Ħsieb

San Ljun IX dam Papa ħames snin, iżda snin mimlijin b'attività riformatriċi tal-għaġeb, fost il-kleru u l-lajkat.

Kellu għan prinċipali: ir-riforma fil-Knisja.

Quddiem l-isfida lejn ir-riforma fil-punent, il-Papa kellu l-isfortuna li jara u jkun xhud ta' ġrajjiet li kienu bidu lejn ix-xiżma tal-lvant.

Mikiel Caerularius, il-patrijarka ambizzjuz ta' Konstantinopli, fetaħ attakk ta' propaganda kontra l-punent biex tinħall l-għaqda bejn il-lvant u l-punent.

Meta huwa beda jattwa l-pjan tiegħu li jagħlaq il-knejjes latini ġewwa Kostantinopli u jisforza lill-patrijiet tar-rit Latin biex jaddottaw ir-rit Grieg, Papa Ljun ipprotesta.

L-imperatur sforza l-patrijarka biex iċedi, imma meta Ljun bagħat l-ambaxxaturi biex jinvestigaw, il-patrijarka sfidhom.

Il-legati tal-Papa quddiem din l-isfida skumnikawh fis-16 ta' Lulju, 1054.

Il-patrijarka minn naħa tiegħu qam kontra Ruma u bdiet ix-xiżma bejn il-lvant u l-punent.

Ljun miet qabel din il-firda finali seħħet.

Il-poplu Ruman qiemu bħala qaddis, għat-tjubija tiegħu u għall-għeġubijiet li għamel f'ħajtu u wara mewtu.

Forsi aħna lanqas nafu xi tfisser tgħix fiż-żminijiet ta' dan il-Papa twajjeb u tipprova tagħti l-kontribut tiegħek kif tista' kif għamel tajjeb Ljun IX, imma lanqas nistgħu ngħidu li fi żminijietna m'aħniex għaddejjin minn żmien differenti ta' taqlib, minn għedewwa tal-Knisja, dawn minn barra u dawk minn ġewwa, skandli, abbużi, opinjonijiet li jikkontrastaw u joħolqu konfużjoni u nies li ma baqgħux attivi fil-Knisja minn għal raġuni u min għal oħra.

Imma n-Nisrani veru x'inhu msejjaħ li jagħmel quddiem dan kollu?

Imsejjaħ jaġixxi hekk kif aġixxa s-Sinjur tagħna Ġesù Kristu meta daħal fit-tempju u ra li kienu għamluh suq.

Huma ħafna dawk li jaħsbu li llum jaqbillek tkun Nisrani tal-KONVENJENZA milli tal-KONVINZJONI.

Għaliex li tkun Nisrani konvint ifisser li trid tirfes il-kallijiet; trid toqros fil-laħam il-ħaj ibda minnek stess.

F'dinja li tipprietka l-konvenjenza u l-kompromessi, din hi mixja kbira kontra l-kurrent, mixja li ħafna nsara jaqtgħu nifishom imqar jaħsbu fuqha.

In-nisrani għandu bżonn li jara jekk ħajtu saritx suq ta' kompromessi, suq fejn qed naċċettaw kollox; suq fejn minflok tempju ta' Alla, billi nfittxu li nwettqu dak li jrid Alla minna, qed nagħmlu minn ħajjitna aċċettazzjoni bla sens ta' dak li toffri d-dinja, mingħajr lanqas biss nagħmlu domandi jekk dak li qed inwettqu jmurx tajjeb mal-fidi tagħna.

Wara eżami fuqu nnifsu u konverżjoni sinċiera, għandu mbagħad jirsisti b'kull mod biex jitkellem favur il-Verità li wasslilna Kristu u b'hekk jitfa' wkoll dawl fuq il-ħajja ta' oħrajn biex huma wkoll jerġgħu jduru lejn it-triq tas-sewwa.

Kulħadd għad jiġi ġġudikat u 'dak li wieħed jiżra', dak jaħsad' imma ma nistgħux nakkużaw jew ninħbew wara d-dnubiet u l-iskandli tal-oħrajn biex bħal donnu nippruvaw inġibu fix-xejn il-gravità tad-dnubiet tagħna!

Ħafna jitilqu mill-Knisja għax jiskandalizzaw ruħhom mill-imġiba ta' wħud fil-Knisja, imma allura l-mistoqsija tiġi waħda:

Il-fiduċja u t-tama ta' dawn in-nies kienet fi Kristu li waqqaf il-Knisja jew fin-nies tal-Knisja?

Kulħadd suxxettibli għall-iżball.

Int ukoll midneb/midinba.

Il-Knisja hi sptar tal-midinbin u mhux mużew tal-qaddisin.

Jekk int qaddis/a, m'hemmx postok fil-Knisja f'dina l-art, għax f'dan il-wied tad-dmugħ, kulħadd għadu u jibqa' midneb u kulħadd għandu jirsisti biex ikompli jissielet kontra d-dnub sa l-aħħar nifs.

Hekk għamel il-Papa Ljun IX u hekk imsejħa biex nagħmlu aħna wkoll, bla aċċezzjoni.

Talba

O Alla, Ragħaj twajjeb, Inti qegħedt fuq it-tmun lill-Qaddis Papa Ljun IX u permezz tiegħu, iggwidajt lill-poplu tiegħek fi żminijiet iebsa, nitolbuk biex tkompli tagħtina rgħajja qaddisa fil-Knisja tiegħek li jkunu mexxejja għaqlin, twajba u mimlija bl-għerf divin tiegħek biex jagħrfu jwasslu lill-merħla ta' żminijietna fil-mergħat ta' dejjem.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed29f3ca', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' April: Santa Bernardina Soubirous

Verżjoni Vidjo:

Santa Bernardina Soubirous

"Infaħħrek, Missier, Sid is-sema u l-art, għax int dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin.

Iva, Missier, għax lilek hekk għoġbok." –

Ġesu' f'Luqa 10:21

SANTA BERNARDINA SOUBIROUS

Verġni

1844 – 1879

Tagħrif:

Din il-qaddisa tibqa' l-aktar magħrufa minħabba d-dehriet li kellha tal-Madonna f'Lourdes.

Maria Bernarda twieldet f'Lourdes u kienet il-kbira minn sitt aħwa, ulied Francois Soubirous u martu Louise Castérot.

Bernadette, kif kienu jsejħulha d-dar, kienet tifla marradija u tbati bl-ażma, u meta kellha 10 snin anki ħadet il-marda tal-kolera.

Missierha li kellu magna tad-dqiq ma kienx jinqala' għan-negozju u l-familja sabet ruħha f'faqar kbir u kellha tmur toqgħod f'dar se taqa' u ma taqax.

It-tifla rċeviet ftit skola, u kienet miżmuma bħala moħħha ma jagħtihiex.

Fl-1858, fis-sena li fiha għamlet l-Ewwel Tqarbina, seħħew ġrajjiet straordinarji li biddlu għal kollox ħajjitha u li għamluha tant magħrufa.

Id-dehriet tal-Madonna b'kollox kienu 18-il waħda.

F'dik tal-25 ta' Marzu, meta Bernadette reġgħet staqsiet lis-sinjura tad-dehriet x'kien jisimha, il-Madonna weġbitha: "Jiena l-Kunċizzjoni Immakulata."

Il-Papa B. Piju IX kien ipproklama d-domma tat-tnissil bla tebgħa ta' Marija fit-8 ta' Diċembru ta' tliet snin qabel.

L-ilma li ħareġ mill-post fejn Bernadette ħaffret fuq it-talba tal-Madonna sar għajn ta' fejqan għal bosta, imma dak l-istess ilma lilha ma fejjaqhiex mill-mard tagħha.

Kienet qaltilha l-Madonna: "Inwiegħdek li nagħmlek hienja, mhux f'din id-dinja iżda fl-oħra."

Bernadette kellha tgħaddi minn żminijiet diffiċli: sabet oppożizzjoni u ma kinitx emmnuta kemm mill-awtoritajiet tal-Knisja kif ukoll dawk ċivili.

Ma tawx kasha għax qalu li kienet tifla sempliċi, bla skola u tbati mill-alluċinazzjonijiet.

Imma s-sinċerità ovvja tagħha u s-sens komun tagħha wasslu biex ħafna bdew jemmnu fid-dehriet.

Hi kienet tobgħod il-pubbliċità li għaliha kienet esposta minħabba d-dehriet u kienet tirrifjuta li taċċetta flus jew rigali oħra mill-ħafna nies li kienu jmorru biex jarawha.

Fl-1864, talbet biex tidħol fil-kunvent tas-sorijiet ta' Notre Dame f'Nevers, imma minħabba saħħitha ma ġietx milqugħa qabel l-1866, meta kienet aċċettata bħala novizza u ħadet l-isem ta' Maria-Bernarda.

Hi għexet il-bqija ta' ħajjitha bħala soru ordinarja u ma ħarġitx mill-kunvent, lanqas fl-1876 fiċ-ċelebrazzjonijiet li saru biex ifakkru l-ftuħ ta' bażilika ġdida f'Lourdes.

Jidher li din kienet għażla tagħha; xtaqet kieku tkun preżenti imma riedet tevita l-attenzjoni fuqha.

"O, kieku kont nista' mmur bla ma ħadd jarani," qalet.

Kellha xewqa kbira li titqaddes: "Jeħtieġli nkun qaddisa," kitbet, "Ġesù dan li jrid minni u jiena obbligata li nkun hekk mill-vokazzjoni tiegħi."

Kellha sens kbir ta' umiltà.

Dwar dak li ġara minnha qabel ma daħlet reliġjuża, Bernadette xebbhet lilha nfisha ma' xkupa: "Il-Madonna nqdiet bija.

Imbagħad qegħduni lura fir-rokna tiegħi.

Jiena hienja li nieqaf hemm."

Il-mard qatt ma ħallieha għal kollox.

L-aħħar erba' snin ta' ħajjitha, il-mard daħal aktar 'il ġewwa.

Kienet issofri minn tuberkolożi fl-għadam bi tbatijiet kbar.

Mietet ta' 35 sena, nhar is-16 ta' April tas-sena 1879.

Bernadette Soubirous kienet iddikjarata qaddisa fis-Sena Mqaddsa tal-Fidwa fl-1933, mill-Papa Piju XI.

Il-Festa tal-Verġni Mqaddsa Marija ta' Lourdes tiġi ċċelebrata fil-11 ta' Frar. (

ara Il-Verġni Mqaddsa Marija ta' Lourdes

Ħsieb

Miljuni ta' nies marru ħdejn l-għajn li ħaffret Bernadette ifittxu l-fejqan tal-ġisem u tal-ispirtu, iżda hi ma ġietx eżentata mill-mard minn din l-għajn.

Bernadette għaddiet il-ħajja tagħha, iggwidata biss minn fidi għamja f'affarijiet li ma kinitx tifhem – kif aħna wkoll ngħaddu, minn żmien għal żmien.

Alla għażel lil Bernadette minn fost ħafna biex permezz tad-dehriet tal-Madonna, jinħoloq post ta' faraġ u fejqan fil-ġisem u r-ruħ, għall-bnedmin kollha.

Imma għaliex intgħażlet propju Bernadette?

Nafu li kienet tifla bla ebda importanza, sempliċi u b'nuqqas ta' intelliġenza.

Imma dan m'għandux jiskantana ladarba l-Kelma t'Alla stess tgħidilna:

"Imma Alla għażel in-nies boloh għad-dinja biex iħawwad l-għorrief; għażel id-dgħajfa tad-dinja biex iħawwad il-qawwija; għażel il-mistmerra mid-dinja, u n-nies li ma huma xejn, biex iġib fix-xejn 'il dawk li huma xi ħaġa.

Hekk ebda bniedem ma jkun jista' jiftaħar quddiem Alla"

(1 Korintin 1:27-29).

U Ġesù nnifsu jgħid li:

"Tassew ngħidilkom, li min is-Saltna ta' Alla ma jilqagħhiex bħal tifel ċkejken ma jidħolx fiha"

(Mark 10:15).

Il-Ġimgħa 23 ta' Ġunju 2017, fl-omelija tiegħu f'Dar Santa Marta, il-Papa Franġisku qal hekk:

"Jeħtieġ li niċċekknu biex inkunu nistgħu nisimgħu leħen il-Mulej.

Il-Mulej għażilna u sar wieħed minna biex jimxi magħna fil-ħajja, u ta lil Ibnu, il-ħajja ta' Ibnu, għall-imħabba tagħna.

Mosè, fil-Ktieb tad-Dewteronomju jgħid li Alla għażilna biex inkunu l-poplu tiegħu fost il-popli kollha tad-dinja.

F'dan it-test, insibu żewġ kelmiet partikolari: 'għażla' u 'ċokon'.

Ma konniex aħna li għażilna lilU imma kien Alla li sar ilsir tagħna.

Intrabat ma' ħajjitna biex ma jinfired qatt iżjed.

U Hu jibqa' fidil f'dan l-atteġġjament tiegħu.

Aħna ġejna magħżulin għall-imħabba u din hi l-identità tagħna.

Tgħid, jien għażilt din ir-reliġjon?

Le, int m'għażilt xejn.

Huwa Hu li għażel lilek, sejjaħlek u ntrabat miegħek.

U din hi l-fidi tagħna.

Jekk dan ma nemmnuhx ma nkunux fhimna x'inhu l-messaġġ ta' Kristu, ma nkunux fhimna l-Vanġelu.

Dwar it-tieni kelma: iċ-ċokon, niftakru li Mosè għamilha ċara li Alla kien għażel il-poplu ta' Iżrael, għax kien l-iċken fost il-popli.

Alla, innamra maċ-ċokon tagħna u għalhekk għażilna.

Hu jagħżel liż-żgħar, mhux lill-imkabbrin, lill-kbar.

Hu juri ruħu liċ-ċkejknin: Ħeba dawn il-ħwejjeġ lil min hu għaref u wriehom liċ-ċkejknin.

Jekk int trid tifhem xi ħaġa mill-misteru ta' Ġesù, iċċekken.

Agħraf ix-xejn tiegħek għax Alla mhux biss jagħżel u juri ruħu liċ-ċkejknin imma jsejħilhom: 'Ejjew għandi intom ilkoll li tinsabu mħassbin u mtaqqlin u jiena nfarraġkom.'

Intom li intom ċkejknin – minħabba t-tbatija, minħabba l-għeja....

Allura lill-kbar ma jsejħilhomx?

Qalbu miftuħa, imma l-imkabbrin ma jirnexxilhomx jisimgħu leħen il-Mulej għax huma mimlijin bihom infushom.

Il-Qalb ta' Alla hija Qalb li tħobb, li tagħżel, li hi fidila u li tintrabat magħna, li turi ruħha liċ-ċkejknin, issejħilhom u tiċċekken hi stess.

Il-problema tal-fidi hi l-qofol tal-ħajja tagħna: nistgħu nkunu twajba ħafna imma ma jkollniex fidi jew tkun nieqsa."

U int, tgħodd ruħek maċ-ċkejknin, bħal Santa Bernardina Soubirous, biex bis-sinċerità , bil-fidi u b'qalb miftuħa tilqa' l-Kelma ta' Alla u tgħix kif iridna Hu?

Ejjew ma ninsewx, li f'din id-dinja min jitkabbar, jiċċekken u min jiċċekken, jitkabbar għall-eternità!

Bħala għajnuna biex wieħed jitlob ir-Rużarju, hekk kif talbitna l-Madonna permezz ta' Santa Bernardina ġewwa Lourdes, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjos kollha fuq ir-Rużarju.

Ara din il-link:

Talba

O Santa Bernardina Soubirous, li kont ċkejkna f'din id-dinja, imma ġejt magħżula għal tmintax-il aparizzjoni tal-Immakulata Verġni Marija u bil-privileġġ li titkellem magħha b'mod dirett, issa li qed tgawdi b'mod etern is-sbuħija tal-Immakulata Omm Alla, interċedi għalina, ħalli nimxu fit-toroq sempliċi tal-fidi.

Għinna nobdu bħalma għamilt int, lir-Reġina tas-sema, billi ngħidu r-Rużarju ta' kuljum u billi nagħmlu penitenza għall-midinbin.

Ammen.

English Version:

Alternative Reading:

Wikipedia:

Film 1:

Film 2:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed2cfc5d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' April: Beata Marija tal-Inkarnazzjoni

Verżjoni Vidjo:

Beata Marija tal-Inkarnazzjoni

"Min jibqa' jżomm sħiħ sa l-aħħar, dan isalva." –

Ġesù f'Mattew 10:22

BEATA MARIJA TAL-INKARNAZZJONI

Reliġjuża

1566 – 1618

Tagħrif:

Twieldet f'Pariġi fl-1 ta' Frar 1566, minn familja Nisranija ħafna.

Kienet bint Nicholas Avrillot li kien Ministru tal-Finanzi u wara laħaq il-Kanċillier tar-Reġina Margarita ta' Valois, li aktar tard iżżewġet lill-futur Re Neriku IV.

Isimha kien Barbe.

Barbe rċeviet l-edukazzjoni tagħha għand is-sorijiet Franġiskani ta' Long Champs, fejn zijitha kienet is-superjura.

Barbe kienet iddeterminata li tkompli tgħix il-ħajja reliġjuża, imma ommha daqstant ieħor kienet iddeterminata li Barbe tiżżewweġ skont il-moda tal-klassi għolja ta' dak iż-żmien.

Kellha 11-il sena meta għamlet l-Ewwel Tqarbina u minn dakinhar bdiet tħoss il-ġibda għall-ħajja reliġjuża.

Ta' 14-il sena ħaditha ma' ommha u ma riditx taf bi żwieġ.

Ommha ġagħlitha tgħix f'kamra għal sentejn, kamra li ma kinitx imsaħħna, biex forsi Barbe ċċedi.

Ta' 16-il sena Barbe aċċettat li tiżżewweġ lil Pierre Acarie, Viskonti ta' Villemore, żagħżugħ intelliġenti, avukat sinjurun u kattoliku ferventi.

Ma setgħetx ikollha raġel aħjar.

Pierre kien jgħin lir-rifuġjati Kattoliċi Ingliżi mill-persekuzzjoni tar-Reġina Eliżabetta.

Barbe fl-aħħar ċediet li tibda tilbes ħwejjeġ tal-moda skont il-pożizzjoni tagħha.

Tant kienet tidher sabiħa li qalgħuhielha "La Belle Acarie."

Il-koppja kellha sitt itfal.

Barbe kienet tgħaddi wisq ħin fuq kif ser tgħix skont il-klassi ta' dak iż-żmien.

Pierre nduna b'dan, li kienet qiegħda tgħaddi ħafna ħin taqra r-rumanzi.

Din il-ħajja ta' tgawdija u xalar ma damitx sejra, u bidlilha l-kotba ma' dawk aktar spiritwali.

Bil-mod il-mod Pierre ntebaħ li Barbe kienet bdiet tgħix ħajja spiritwali intima, li xi drabi wassluha għal estasi.

Kien patri kapuċċin Ingliż, Fr Benet Canfield li assiguraha li l-esperjenzi li kienet tgħaddi minnhom kienu ġejjin minn Alla.

Nerik IV attakka lil Pariġi, Pierre ġie eżiljat u peress li kien nefaq somom kbar biex jiddefendi lill-Kattoliċi, Barbe sabet ruħha f'sitwazzjoni kerha ferm.

It-tfal bagħatithom għand is-sorijiet.

Marret tgħix mal-kuġin tagħha, ħadet f'idejha d-difiża tar-raġel.

Kienet tmur tarah regolarment, Soissons, fejn kien 60 km 'il bogħod.

Waqgħet darbtejn minn fuq iż-żiemel u kisret saqajha.

Ħadulha kull ma kellha u ġiet umiljata sal-aħħar.

Fl-1593, ir-Re Neriku IV reġa' sar Nisrani u Pierre ġie meħlus u sab ruħu bla flus, bla xogħol u sab li d-dar tbiddlet f'post ta' spiritwalità.

Barbe rsistiet biex tagħmel xogħol ta' ħajja Nisranija għal Franza u waqqfet il-"Karmelitani ta' Franza".

Għenet biex twaqqaf is-Soċjetà tal-Oratorjani.

Fl-1613, Pierre miet wara li daret bih sal-aħħar.

Wara l-mewt tiegħu, iddisponiet mill-propjetà u l-ġid kollu tagħha u daħlet mas-Sorijiet Karmelitani ta' Amiens.

(Nota: Fl-1792, 16-il soru minn dan il-monasteru mietu martri fir-Rivoluzzjoni Franċiża – Il-Beati Karmelitani).

Tawha l-isem ta' Marija tal-Inkarnazzjoni.

Kienet tagħmel il-faċendi, tgħin fil-kċina u l-aħħar erba' snin ta' ħajjitha għaddiethom mingħajr ma ħadd jagħti kas tagħha, sħabha jikkonfrontawha, jgħajjruha u ma jikkalkulawhiex.

Minħabba l-marda kerha li kellha, ħaduha f'kunvent ieħor f'Pontoise.

Mietet fit-18 ta' April 1618, kien l-Għid, kellha 52 sena.

Il-Papa Piju VI bbeatifikaha fl-1791.

Ħsieb

Ukoll jekk mara tal-familja, il-Beata Marija tal-Inkarnazzjoni kienet ta' għajnuna kbira lil bosta persuni fil-bżonn waqt l-assedju ta' Pariġi tal-1590, u ħadmet ħafna biex ir-Riforma Protestanta ma tinxteridx ġewwa Franza.

Hi kellha bosta grazzji mistiċi, imma wkoll provi kbar, bħal meta żewġha ġie eżiljat minn Franza għal xi żmien mir-Re Enriku IV minħabba li l-Lega li tagħha kien membru, ġiet mirbuħa.

Wara li fl-1601 ġew f'idejha l-kitbiet ta' Santa Tereża, hi xtaqet ħafna li dawn l-ulied tar-Riformatriċi Spanjola jaslu f'pajjiżha.

Wara li ġabet il-permessi kollha meħtieġa mir-Re, li tant kellu ammirazzjoni lejha, u mill-Papa Klement VIII, nhar is-17 ta' Ottubru tal-1604, infetaħ l-ewwel monasteru ġewwa Franza (Pariġi) bil-miġja ta' sitt sorijiet Spanjoli, fosthom il-Beata Anna ta' San Bartilmew, sieħba u infermiera ta' Santa Tereża nnifisha u l-qaddejja ta' Alla, Anna ta' Ġesù.

Fi ftit snin u fi żmien l-istess Beata Marija tal-Inkarnazzjoni nfetħu l-monasteri ta' Pontoise, Dijon u Amiens.

It-tliet uliedha bniet li għexulha, daħlu sorijiet, kif għamlet hi wkoll wara l-mewt ta' żewġha fl-1614 ġewwa l-monasteru ta' Amiens bħala soru-konversa bl-isem ta' Marija tal-Inkarnazzjoni.

Xogħolha l-aktar li kien jikkonsisti kien bħala koka u infermiera.

Fl-1616, ġiet trasferita fil-monasteru ta' Pontoise, fejn issa jinsabu r-relikwi tagħha.

X'xorti kbira għandu l-bniedem meta l-Mulej jixħet għajnejH fuq iċ-ċokon tagħna u jużana bħala strumenti fqajra għall-opra tiegħU.

Alla jerfa' lill-umli, imma jistkerraħ lil l-kburin.

Dak hu dak li jagħmel Alla mal-bniedem umli, id-deżert ibiddlu f'oasi, id-dlam f'dawl, il-bniedem midneb f'Mistiku.

BASTA L-BNIEDEM JKUN UMLI.

Iva Alla jbiddel id-deżert f'oasi, kif għamel ma' Abraham, li ukoll jekk imdaħħal fiż-żmien, isir il-missier ta' ġens kbir.

Dak li Alla jista' jkompli jagħmel miegħek u permezz tiegħek, huwa tal-għaġeb ... jekk biss tħalliH!

L-għażla f'idejk ħabib/a!

Talba

Missier tagħna tas-Sema, Inti tajt lill-Beata Marija tal-Inkarnazzjoni l-qawwa erojka biex setgħet taffaċċja kull tip ta' kuntrarju tul it-triq ta' ħajjitha, u l-ħeġġa biex hija testendi l-familja Karmelitana fid-dinja.

Għat-talb tagħha, agħti lilna wkoll, uliedek, biex b'kuraġġ ngħaddu minn kull prova u nipperservaw sal-aħħar fl-imħabba tagħna lejk.

Bi Kristu Sidna.

Ammen.

English Version:

Alternative Reading:

carmelitesisters.ie/blessed-mary-of-the-incarnation

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

Il-Ħsieb huwa meħud minn omelija ta' Patri Juan Debono (7 ta' Ġunju 2018) ġewwa s-Santwarju Santa Tereża, B'Kara.

__ATA.cmd.push(function() { __ATA.initDynamicSlot({ id: 'atatags-26942-5ed64ed2de6a8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' April: San Damjan de Veuster

Verżjoni Vidjo:

San Damjan de Veuster

"Ħadd ma għandu mħabba akbar minn din: li wieħed jagħti ħajtu għal ħbiebu." –

Ġesu' fi Ġwanni 15:13.

SAN DAMJAN DE VEUSTER

Saċerdot

1840 – 1889

Tagħrif:

Joseph de Veuster, bħala reliġjuż Patri Damjan, twieled fi Tremeloo qrib Louvain fil-Belġju fit-3 ta' Jannar, 1840.

Ta' 18-il sena daħal mal-patrijiet tal-Qlub Imqaddsa ta' Ġesù u Marija, magħrufa bħala 'Picpus Fathers'.

Ta' 23 sena hu telaq bħala missjunarju fil-gżejjer tal-Paċifiku u ġie ordnat saċerdot f'Honolulu fl-1864.

Disa' snin wara, offra ruħu biex imur jaħdem qalb il-lebbrużi fil-gżira ta' Molokai, u wasal hemm fl-10 ta' Mejju, 1873.

B'kollox dam f'din il-gżira 16-il

sena, jagħmel ġid spiritwali u materjali lill-merħla għażiża tiegħu.

Sa mill-bidu Damjan poġġa l-ġid tal-morda bil-lebbra qabel il-ġid tiegħu.

Id-dehra u r-riħa ta' iġsma mħassra għall-ewwel ħasditu, iżda ma ċediex.

L-ilma li kien hemm ma kienx tajjeb għax-xorb; għalhekk Patri Damjan mar fil-muntanji biex ifittex għejun friski.

Wara ħafna xhur ta' ġlied kontra l-burokrazija, ġew mibgħuta xi kanen u Damjan, flimkien ma' xi nies tal-post bdew jaħdmu sakemm ilma safi twassal fil-Kolonja.

Billi fuq il-post ma kienx hemm injam biex tibni, Damjan baqa' jiffitta lill-Bord tas-Saħħa ta' Honololu sakemm tawh l-għajnuna meħtieġa.

Mhux l-ewwel darba li kien jitlef il-paċenzja, iżda qatt mal-morda li kien jitrattahom bl-ikbar rispett.

Għal kull biċċa xogħol, sew jekk ta' bini jew tagħlim, sew jekk biex idewwi xi ferità jew jaħdem xi tebut, kont dejjem issib lil Patri Damjan.

Ma' nżul ix-xemx kien jintasab barra quddiem l-għorfa tiegħu, flimkien ma' xi gruppi raħħala, jieħu gost bl-istejjer u l-kant tagħhom tal-post.

Għalkemm ix-xogħol iebes kien iqabbdu l-ġuħ, mhux l-ewwel darba li qasam il-ftit ikel li kien ikollu ma' sħabu.

Anke l-pipa tiegħu kien iħallihom ipejpu.

Sal-1881, permezz ta' fondi mingħand l-isqof, inbnew żewġ orfanatrofji u żewġ skejjel.

L-ewwel Ħadd ta' Ġunju, 1885, qabel ħareġ għall-adorazzjoni ta' filgħodu, Damjan waqqa' ilma jagħli fuq siequ.

Ra l-ġilda tinstamat iżda ma ħass xejn.

F'dik l-għodwa n-nies inħasdu hekk kif Patri Damjan ma bediex il-prietka tiegħu bis-soltu kliem, "Għeżież ħuti ..." iżda "Aħna l-lebbrużi ..."

Bħalhom Damjan issa kien marid bil-lebbra.

Tajjeb li wieħed isemmi li, fost oħrajn, kien hemm soru qaddisa bl-isem ta' Marija Cope (

ara Santa Marija Cope

) li ħadmet ma' Damjan de Veuster, meta kien qed itemm l-apostolat straordinarju tiegħu.

Patri Damjan miet bil-lebbra, ta' 49 sena, fil-15 ta' April, 1889, u kien midfun b'għożża kbira minn sħabu taħt is-siġra tal-pandanus li taħtha kien raqad meta wasal hemm l-ewwel darba.

Illum fuq Molokai hemm salib tal-granit li fuqu hemm imnaqqax il-kliem: "M'hemmx imħabba ikbar minn dik li wieħed jagħti ħajtu għal ħbiebu" (Ġwanni 15:13).

Il-fdal tiegħu ttieħed trijonfalment fil-Belġju, fejn jinsab meqjum fil-kripta tal-Knisja tal-"Picpus Fathers" ta' Louvain.

Aktar minn 33,000 lebbruż, ħafna minnhom mhux insara, għamlu petizzjoni għall-beatifikazzjoni tiegħu.

Il-Papa San Ġwanni Pawlu II bbeatifikah fil-Belġju fl-1995 waqt żjara pastorali li għamel f'dak il-pajjiż.

Il-Papa Benedittu XVI iddikjara lil Damjan de Veuster qaddis f'Ottubru tal-2009.

Huwa l-Patrun ta' dawk milquta bil-lebbra, HIV u l-AIDS.

Ħsieb

Xi nies ħasbu li Damjan de Veuster kien eroj għax mar il-Molokai u oħrajn ħasbu li kien miġnun.

Meta kleriku Protestant kiteb li Damjan kien ħati ta' mġiba immorali, Robert Louis Stevenson iddefenda bil-qawwa tiegħu "f'Ittra bil-Miftuħ lil Dr. Hyde."

Hawaii mhux dejjem kienet gżira tal-ġenna.

F'nofs is-sena 1800, il-barranin ġabu mard ġdid, inkluż il-lebbra, li bdiet tiddomina l-popolazzjoni.

Il-gvern iżola lil dawk milquta mill-lebbra f'Molokai, għażla żgħira ta' art imdawwra b'irdumijiet kbar u baħar perikoluż.

L-Isqof talab għall-voluntiera mill-membri tal-Kongregazzjoni tal-Qlub Imqaddsa biex jaqdu lil-lebbrużi għal erba' xhur kull darba.

L-ewwel li ntbagħat kien il-Belġjan Fr. de Veuster, imwieled fit-3 ta' Jannar, 1840.

Mixi fost il-mejtin ħajjin, kien jara sfruttament grotesk, faqar terribbli, destituzzjoni u wġigħ emozzjonali.

Mingħajr impjanti tal-irziezet u b'deformitajiet fiżiċi debilitanti, huma kienu mistennija li jkabbru l-ikel tagħhom stess, fil-ħamrija vulkanika.

L-infermiera li wriet lil Fr de Veuster il-faċilitajiet disponibbli, irrimarkat, "M'għandnix għedewwa hawn ħlief skabbja, rimettar, briegħed u qamel."

Fr de Veuster iċċelebra l-ewwel quddiesa tiegħu fil-kappella sħuna fejn kien ikkonfrontat bl-iżvantaġġi fiżiċi kollha tal-lebbra, inkluża r-riħa ta' laħamhom qed jitħassar.

Kellu jdur lejn tieqa miftuħa, biex jirnexxielu ma jirremettix, iżda l-bini kien imdawwar minn dawk li ma setgħux jidħlu fil-knisja li kienet żgħira.

Fr de Veuster malajr intebaħ li l-eżiljati kienu mweġġa' għax qatt ma kien miss lil xi ħadd jew pejjep il-pipa komuni tal-post.

Jekk verament ried jirbaħ il-qlub tagħhom, huwa kellu jaċċettahom kompletament u jirriskja l-infezzjoni.

Ladarba jittieħed, hu kien jaf li kellu jmut fi żmien tliet jew erba' snin.

Infatti, wara xi snin, huwa kien beda l-priedki tiegħu bil-kliem, "Aħna l-lebbrużi ..."

L-eżiljati kienu jeħtieġu kura medika.

Minbarra l-lebbra, il-pazjenti sofrew minn kull tip ta' infezzjoni sekondarja: infestazzjonijiet ta' qamel u qurdien, skabja, infezzjonijiet tal-pulmun, uġigħ ulċerat, dijarea, sogħla, eċċ. Huwa għen biex jittaffew dawn il-bżonnijiet kollha, ħafna drabi affaċċjat b'indifferenza, dewmien u saħansitra oppożizzjoni miftuħa.

F'Diċembru tal-1884, innota bżieżaq severi fuq saqajh mingħajr il-preżenza ta' uġigħ.

Huwa miet bil-lebbra fil-15 ta' April, 1889 wara 16-il sena ta' dedikazzjoni bla xkiel.

Biex wieħed jgħin finanzjarjament il-lebbrużi madwar id-dinja – u hemm 700,000 każ ġdid kull sena! – F'Malta hemm l-Ordni tal-Karità li ilha taħdem għal dawn l-aħħar 44 sena.

Issa qed titmexxa mill-Grand Priory ta' Malta tal-Ordni ta' San Lazarus, Ordni antika tal-Kavallieri li tiddedika l-enerġija tagħha prinċipalment għall-kawża tal-lebbrużi.

Għal aktar informazzjoni ikteb lil tcutajar36@onvol.net.

Talba

O Alla, Missierna, ngħidulek grazzi għal ħuna San Damjan de Veuster.

Fuq il-passi ta' Ibnek Ġesù, huwa mar mal-lebbrużi ta' Molokai, sar wieħed minnhom anke sal-mewt; hu wriehom li Int tħobbhom; tahom lura id-dinjita' ta' bnedmin, u futur mimli tama.

Aħna wkoll irridu nimxu fuq il-passi tiegħu, animati bl-istess fidi.

Iftħilna għajnejna u qlubna, biex nistgħu immorru għand dawk kollha li huma abbandunati, injorati, minsija.

Agħtihom li permezz tagħna, huma jkunu jistgħu jiskopru Int min Int u kemm tħobbhom.

Bi Kristu Sidna.

Ammen.

English Version:

Alternative Reading:

Wikipedia:

Film on Saint Damien de Veuster of Moloka:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

Il-Ħsieb huwa meħud minn artiklu fuq it-Times of Malta, tal-10 ta' Ottubru 2009, jum qabel il-kanonizzazzjoni ta' Fr. Damjan de Veuster.

__ATA.cmd.push(function() { __ATA.initDynamicSlot({ id: 'atatags-26942-5ed64ed33ab1c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' April: San Pietru Gonzales

Verżjoni Vidjo:

San Pietru Gonzales

"Jekk id-dinja daħket bija, jien irrid nidħak bid-dinja." –

San Pietru Gonzales

SAN PIETRU GONZALES

Reliġjuż

Tagħrif:

Pietru Gonzales kien ġej minn familja nobbli ta' Kastilja, fi Spanja.

Wieħed minn zijietu kien isqof ta' Astorga, li eduka lil Pietru u anki kisiblu t-titlu ta' kanonku tal-katidral minkejja li kien għadu taħt l-età.

Darba f'jum tal-Milied, hekk kif kien kollu mdandan imlibbes bl-iżjed ilbies fin biex jieħu l-pussess bħala kanoniku, kien imtajjar minn fuq iż-żiemel tiegħu u mitfugħ f'ħofra mimlija tajn, fost id-daħk ta' dawk kollha li raw dan l-inċident.

F'daqqa waħda ħajtu nbidlet għal kollox għax din il-ġrajja ġegħlitu jiftaħ għajnejh u jara l-frugħa kollha tiegħu.

"Jekk id-dinja daħket bija" qal, "jien irrid nidħak bid-dinja."

Ħalla l-pożizzjoni li kellu u daħal Dumnikan.

Kien predikatur kapaċi u anke ġie nominat bħala l-kappillan irjali minn San Ferdinandu III, re ta' Kastilja u Leon.

Dan il-patri Dumnikan kien meqjum ħafna mill-baħħara Spanjoli u Portugiżi li kien jagħmlilhom żjarat fuq ix-xwieni tagħhom.

Huwa miet fl-14 ta' April, 1246.

Kien ibbeatifikat mill-Papa Innoċenz IV fl-1254 u kkanonizzat fit-13 ta' Diċembru, 1741 mill-Papa Benedittu XIV.

Huwa l-qaddis protettur tal-baħħara li jsejħulu taħt l-isem ta' Elmo jew Erażmu, li minnu ġej l-isem ta' Iermu li għalih hija msemmija l-famuża Forti Sant'Iermu fil-belt Valletta.

Ħsieb

Kemm-il darba smajna stejjer dwar xi sfortuna jew diżastru biex imbagħad wara xi żmien, tisma' li ġiet meqjusa bħala ħaġa tajba.

Mhux kull "diżastru" huwa tassew ħażin fil-konsegwenzi tiegħu, għax il-Mulej jista' joħroġ it-tajjeb minn dak li jidher li hu sfortuna.

Dan kien il-każ tal-Qaddis Pietru Gonzales li ġralu bħal San Pawl.

Il-waqgħa minn fuq iż-żiemel għal ġot-tajn, irriżultat f'ħaġa tajba fil-ħajja tiegħu.

Ġabietu f'sensieh u bidlitlu l-mod ta' kif jaħseb.

Din tissejjaħ konverżjoni.

U tassew, kull nisrani jeħtieġ li jibdel il-mod ta' kif jaħseb, għax kulħadd ikollu bżonn jikkonverti minn bniedem ħażin għal wieħed li jibda jagħmel it-tajjeb u minn bniedem tajjeb għal wieħed li jagħmel dak li hu l-aħjar, eċċ...

Il-konverżjoni għalhekk tibqa' għaddejja tul ħajjitna kollha sakemm naslu sal-punt fejn San Pawl jgħid li rridu nsiru: "

Naħsbu bħalma kien jaħseb Kristu Ġesù"

(Filippin 2:5).

F'post ieħor jgħid:

"Intom il-magħżulin ta' Alla, il-qaddisin u l-maħbubin tiegħu.

Ilbsu mela sentimenti ta' ħniena, tjieba, umiltà, ħlewwa u sabar"

(Kolossin 3:12).

Imma meta San Pietru Gonzales qal:

"Jekk id-dinja daħket bija, jien irrid nidħak bid-dinja"

x'ried ifisser eżatt?

X'aktarx li ried jagħmel distinzjoni bejn il-fatt li qabel il-waqgħa huwa kien iblah, kien bniedem tad-dinja, b'viżjoni dejqa u ffukata fuqu nnifsu; imma minn wara l-waqgħa, ħa deċiżjoni li 'jiftaħ moħħu' jew 'għajnejh' u jilqa' l-mod ta' kif jaħsibha Alla, f'kelma waħda, li jsir bniedem spiritwali u jirbaħ fuq id-dinja.

Kristu qal:

"Jiena rbaħt id-dinja!"

(Ġwanni 16:33).

B'liema modi n-'nies' tad-dinja (li jiffukaw biss fuq il-bżonn fiżiku) differenti minn dawk spiritwali?

L-'appostlu' Pawlu jgħinna nifhmu d-'differenza' bejn "bniedem spiritwali" u "bniedem fiżiku."

Fl-1 Korintin 2:14-16, insibu dan:

"Il-bniedem naturali ma jilqax il-ħwejjeġ tal-Ispirtu ta' Alla; għalih huma kollha bluha, ma jistax jifhimhom, għaliex ħadd ma jista' jgħarbilhom jekk mhux bl-Ispirtu.

Il-bniedem spiritwali jgħarbel kollox, u lilu ma jgħarblu ħadd.

Min hu dak li jista' jifhem il-ħsieb tal-Mulej biex ikun jista' jgħallmu?

Imma aħna, aħna għandna fina l-ħsieb ta' Kristu."

Persuna fiżika 'ma tilqax l-affarijiet tal-ispirtu t'Alla, għax huma bluha għaliha; u ma tistax issir tafhom.'

B'kuntrast, persuna spiritwali 'tistħarreġ kolloxʼ u għandha "l-moħħ taʼ Kristu," li jfisser li tistinka biex taħseb bħalma jaħseb Kristu.

Pawlu jinkuraġġina biex inkunu nies spiritwali.

B'kuntrast maʼ persuna fiżika, persuna spiritwali jimpurtaha ħafna mir-relazzjoni tagħha m'Alla.

Hi tħalli l-Ispirtu qaddis t'Alla jiggwidaha u tistinka biex timita lil Kristu.

San Pawl jisħaqq:

"Kunu, mela, tixbhu lil Alla, bħala wlied maħbuba."

(Efesin 5:1) Din tagħmel sforz biex titgħallem kif jaħsibha l-Mulej u biex tara l-affarijiet kif jarahom Hu.

Alla hu reali ħafna għaliha.

Din ma tipprattikax "l-għemejjel tal-laħam" imma tipprova tiżviluppa "l-frott tal-ispirtu."

U f'Galatin 5:22-25 insibu:

"Il-frott tal-Ispirtu huma: l-imħabba, l-hena, is-sliem, is-sabar, il-ħniena, it-tjieba, il-fidi, il-ħlewwa, ir-rażan.

Kontra dawn ma hemmx liġi.

Dawk li huma ta' Kristu Ġesù sallbu l-ġisem, il-ġibdiet u l-passjonijiet tiegħu.

Jekk ngħixu bl-Ispirtu, ħalli nimxu bl-Ispirtu."

Ġesù qal li dawk li għandhom moħħhom iffokat fuq affarijiet spiritwali huma ferħanin. (ara Mattew 5:3-12) Fil-qosor nistgħu inpoġġuha b'dan il-mod: Henjin dawk li huma konxji tal-bżonn spiritwali tagħhom, għax għandhom ċans kbir li jiksbu s-saltna tas-smewwiet.

F'Rumani 8:6-8 insibu wkoll:

"Ix-xewqat tal-ġisem iwasslu għall-mewt; ix-xewqat ta' l-Ispirtu jwasslu għall-ħajja u s-sliem.

Għalhekk ix-xewqat tal-ġisem huma għedewwa ta' Alla; ma joqogħdux għal-liġi ta' Alla, u anqas jistgħu joqogħdu."

Għalhekk, jidher ċar li l-ħajja tagħna tiddependi fuq li naħsbu bħalma jaħseb Kristu.

Allura, jekk aħna moħħna ffokat fuq affarijiet spiritwali, minn issa stess jistaʼ jkollna l-paċi m'Alla u magħna nfusna, u jistaʼ jkollna t-tama tal-ħajja taʼ dejjem.

Talba

O Mulej, int ftaħt għajnejn Pietru Gonzales permezz tal-inċident li għadda minnu, agħti lilna lkoll li nintebħu b'modi ta' kif nistgħu nsiru naħsbu bil-mod kif taħseb Int, ħalli aħna wkoll naslu nirbħu fuq id-dinja, il-bluha, l-egoiżmu u l-qerq tagħha.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed338cf6', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' April: Santa Tereża de los Andes

Verżjoni Vidjo:

Santa Tereża de los Andes

Mhijiex ħlief il-bidu tal-ħajja vera.

Mhix ħlief tgħanniqa ma' Alla li hu mħabba bla tmiem.

Kliem Santa Tereża de los Andes ftit qabel ma mietet.

SANTA TEREŻA DE LOS ANDES

Reliġjuża Tereżjana

1900 – 1920

Tagħrif:

Din hija l-ewwel beata u l-ewwel qaddisa miċ-Ċilì, pajjiż fl-Amerika Latina.

Kien jisimha Juanita Fernàndez Solar u twieldet Santiago, il-belt kapitali taċ-Ċilì fit-13 ta' Lulju, 1900.

Ta' 7 snin daħlet fil-Kulleġġ tal-Qalb ta' Ġesù f'Santiago, fejn damet sakemm kellha 18-il sena.

Ta' 10 snin għamlet l-ewwel tqarbina.

Ta' 16-il sena, fil-festa tal-Kunċizzjoni Immakulata, wegħdet 'l Alla li tiddedika ħajjitha lilu.

Kellha devozzjoni speċjali lejn l-Ewkaristija.

Bdiet tgħin lill-foqra u 'l-morda, tgħallem il-katekiżmu lit-tfal u żżur lill-familji fil-bżonn.

Kienet dejjem ferrieħa u anke ċajtiera.

Kienet tħobb l-isport u tirkeb iż-żiemel.

Kienet tħobb il-passiġġati twal fil-kampanja, speċjalment qrib il-baħar.

Meta darba żaret il-monasteru tal-Karmelitani Skalzi ta' Los Andes, iddeċidiet li ssir Karmelitana tal-Klawsura bħal Santa Tereża tal-Bambin Ġesù, li dak iż-żmien kienet għadha ma ġietx iddikjarata qaddisa u lanqas beata.

Fehmet li t-triq tal-Karmelu kienet it-triq tas-salib.

Imma hi s-salib ħabbitu għax kien ta' Ġesù.

Fis-7 ta' Mejju tas-sena 1919, daħlet fil-monasteru u ħalliet lill-familja għal dejjem.

Bħala reliġjuża tawha l-isem ta' Swor Tereża ta' Ġesù.

Fil-Karmelu sabet 'l Alla, u sabet l-ogħla ferħ ta' qalbha.

Għażlet il-faqar, il-penitenza u s-silenzju biex tingħaqad unikament mal-Mulej, u ma damitx ma ngħaqdet għal kollox miegħu.

Matul ir-Randan tal-1920 sfat marida.

Għall-ewwel deher li ma kien hemm xejn gravi, imma fil-fatt kien hemm.

Kienet mardet bit-tifù u tifù tassew qawwi.

Meta ndunat li t-tmiem ta' ħajjitha kien qed joqrob, u rat li l-mewt kienet waslet, qalet:

"Għal soru Karmelitana l-mewt mhix tal-biża'.

Mhijiex ħlief il-bidu tal-ħajja vera.

Mhix ħlief tgħannieqa ma' Alla li hu mħabba bla tmiem."

Mietet fit-12 ta' April tas-sena 1920.

Kellha biss 19-il sena u 9 xhur, u kienet ilha biss 11-il xahar fil-monasteru.

Il-Papa San Ġwanni Pawlu II, fiż-żjara pastorali tiegħu fiċ-Ċilì fl-1987, ipproklamaha bħala l-ewwel Beata taċ-Ċilì, u fil-21 ta' Marzu tas-sena 1993, l-istess Papa, ikkanonizzaha.

Il-Karmelitani Skalzi jiċċelebraw it-tifkira tagħha fit-13 ta' Lulju.

Ħsieb

Il-grazzji speċjali mogħtija lil Santa Tereża de los Andes jirriflettu l-għerf misterjuż ta' Alla fejn tidħol il-ħidma tiegħu f'individwi kemm ta' età żgħira kif ukoll dawk t'età akbar.

Jidher li Alla għandu l-loġika unika tiegħu fir-rigward ta' min, meta u kemm wieħed għandu jinkiseb fil-qasam tal-grazzja.

Kull ma nistgħu ngħidu hu; "Ikun imfaħħar Alla."

Hu kollox jagħmel sew!

Kollox!

Anki meta ma nifhmux il-pjan misterjuż tiegħu, irridu nżommu dejjem quddiem l-għajnejn tal-fidi tagħna li Alla qed jara l-istampa kollha u aħna, bil-moħħ ċkejken tagħna, ma nistgħux nilmħu l-proġett sħiħ li Alla, fl-imħabba tiegħu għalina, ħejja.

Għalhekk, it-tweġiba tagħna għal imħabbtu, għandha dejjem tkun il-fiduċja murija permezz tal-fidi, tat-tama, u b'mod speċjali tal-imħabba.

Il-kontra ta' dawn hija l-biża', id-disperazzjoni u t-telfien!

Kemm-il darba aħna jiġrilna bħall-appostli meta Ġesù kien fl-istess dgħajsa magħhom f'nofs maltempata, imma aħna jidhrilna li mhux qiegħed jagħti kasna.

Għalkemm nemmnu li qiegħed hemm aħna nimtlew bil-beżgħat tagħna.

L-Appostli kienu jafuh ħafna imma xorta waħda ddubitaw mill-Messija, minn Ġesù.

Ġesù imma, dar fuqhom u staqsiehom għaliex qegħdin jibżgħu.

Il-biżà hija ingredjent mill-ħajja tagħna, minn meta konna żgħar kellna ħafna beżgħat li biż-żmien inbidlu u mhux spiċċaw.

Ilkoll kemm aħna ngħaddu minnhom u konxji wkoll li hemm il-Mulej lest biex jgħinna, però xorta waħda niddubitaw.

Min-naħa l-oħra importanti li jkollna ftit riskju u sens ta' avventura fil-ħajja tagħna.

F'parti oħra tal-Evanġelju Ġesù jgħidilna:

"Ejjew għandi intom li tinsabu mtaqqlin u mħabbtin u jiena nserraħkom."

X'inhi dik il-ħaġa li ttaqqalna u tħabbatna?

Huma l-problemi tal-ħajja.

Kull ma nagħmlu fih il-problemi u r-riskju.

F'dawn iċ-ċirkustanzi rridu nemmnu, nemmnu bħalma jemmnu t-tfal; mingħajr ma jistaqsu għaliex.

Il-fidi tagħna hija misteru imma rrid nafda u nemmen li l-Mulej qiegħed hemm lest biex jgħinni.

Hu jaf x'inhu jiġri imma qiegħed jistenniena biex nitolbuh l-għajnuna.

San Tumas kien qal li ħajjitna qisha bħal meta aħna qegħdin tilgħajn ma' muntanja imma Alla qiegħed fil-quċċata u minn hemm jista' jara t-triq li aħna qegħdin naqbdu.

Aħna ma nistgħux inkunu ċerti mit-triq tagħna għaliex m'aħniex naraw eżatt x'hemm wara l-kantuniera imma Alla qiegħed jara kollox minn fuq.

Il-Mulej qiegħed mimdud fid-dgħajsa tagħna imma huwa jimpurtah minna.

Ġesù qiegħed jgħidilna kif qal lid-dixxipli: "Jiena Hu, afdaw fija."

Ma jfissirx li l-problemi se nsolvuhom kollha jew b'mod sħiħ imma l-fatt li npoġġuhom f'riġlejn il-Mulej se jgħinna naffrontawhom.

Int temmnu dan?

Kemm qed tirsisti biex tkabbar il-fiduċja tiegħek fil-Mulej kif għamlet Santa Tereża de los Andes u b'hekk mietet fil-paċi b'moħħha mistrieħ li Alla se jsalvaha?

Talba

O Alla ta' min jafdak u jintelaq għal kollox f'idejk, int urejt il-valur tal-fiduċja sħiħa li tistenna minn għandna l-bnedmin lil Santa Tereża de los Andes u din kibret f'din il-virtù bi mħabba kbira lejk, agħtina li fuq l-eżempju tagħha, aħna ngħixu hienja u b'moħħna mistrieħ li Int għax tħobbna, ser tippermetti dak u dak biss li hu ta' ġid għalina.

Bi Kristu Sidna.

Ammen.

English Version:

Alternative Reading:

Wikipedia:

Vatican Biography:

Film on Gloria TV about the life of Saint Teresa of the Andes (with English subtitles):

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

Parti mill-Ħsieb huwa meħud mis-sit tal-Moviment Kerygma.

__ATA.cmd.push(function() { __ATA.initDynamicSlot({ id: 'atatags-26942-5ed64ed3ba7d8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' April: San Martin I

Verżjoni Vidjo:

San Martin I

"Min jobgħod lil ħajtu f'din id-dinja jżommha sħiħa għall-ħajja ta' dejjem.

Il-qaddisin jgħammru fis-saltna tas-smewwiet: hemm jistrieħu għal dejjem." –

Żewġ antifoni mil-Liturġija tas-Sigħat tal-Festa ta' San Martin I

SAN MARTIN I

Papa u Martri

? – 655

Tagħrif:

San Martin twieled f'Todi, fl-Umbrija, l-Italja, u sar kjeriku tal-Knisja ta' Ruma.

Meta ġie elett Papa, f'Lulju tas-sena 649, ma riedx li jiġi kkonfermat mill-Imperatur Kustanz II, kif kienet id-drawwa fi żmienu, għax Kustanz kien qed iħaddan l-ereżija tal-Monoteliti, li kienu jiċħdu r-rieda umana fi Kristu.

F'Ottubru tal-istess sena, San Martin sejjaħ sinodu fil-Lateran, fejn ħadu sehem 105 Isqof, u fost affarijiet oħra ġie kkundannat it-"Typos", editt li kien jipprojbixxi li wieħed jitkellem sew fuq rieda waħda u sew fuq żewġ ridiet ta' Kristu, li l-Imperatur Kustanz II kien ħareġ ftit żmien qabel.

L-Imperatur ħadha bi kbira ħafna, u għamel kemm seta' biex iġiegħel lill-Papa jaċċetta t-"Typos", saħansitra pprova jqajjem xiżma fost l-Isqfijiet, iżda ma rnexxilux.

Fl-aħħar, fis-sena 653, l-Imperatur imbagħad bagħat Ruma lil Callopias u lil Tellurus, bl-ordni biex jaqbdu lill-Papa San Martin.

Il-Papa, li dik il-ħabta kien marid, kien maqbud u meħud f'nofs ta' lejl fuq ix-xmara Tevere u mibgħut Kostantinopli.

Wara tliet xhur wasal fuq il-gżira Naxos fejn l-għassiesa żammewh sena u soġġettawh għal ħafna żebliħ.

Fis-sena 654, il-Papa Martin I wasal Kostantinopli u għal tliet xhur kien miżmum f'qiegħ ta' ħabs.

Wara li nżamm diversi xhur f'Kostantinopli, fis-sena 655 kien itturufnat f'Chersonesus, waqt li f'dan il-pajjiż kien maħkum minn ġuħ kbir.

Il-martirju mtawwal tal-Papa San Martin I ġie fit-tmiem tiegħu fit-13 ta' April tas-sena 655.

Kien ilu Papa sitt snin.

Hu l-aħħar fost il-Papiet li mietu martri.

Ħsieb

It-tbatijiet li sofra l-Papa Martin I meta kien miżmum f'qiegħ ta' ħabs – kif jidher mill-ittri tiegħu – kienu kbar ħafna, imma bħal San Stiefnu ħafer u kien jittama li jindmu u jbiddlu ħajjithom.

Kien abbandunat minn kulħadd u hu nnifsu jgħid li ħbiebu, anki dawk li qabel kienu f'kuntatt miegħu, telquh waħdu għax beżgħu jagħtuh l-inqas għajnuna.

Fl-aħħar temmewlu dan il-martirju billi tawh il-martirju finali!

Is-sinifikat reali tal-kelma martri ma ġietx mill-kelma mewt iżda mill-kelma xhieda – nies li huma:

lesti li jċedu kollox,

il-biċċa l-kbira tal-proprjetà prezzjuża tagħhom,

il-ħajja tagħhom stess,

jagħtu valur suprem lill-kawża jew lit-twemmin li għalihom jissagrifikaw ħajjithom.

Il-martirju, li wieħed imut għall-fidi, huwa l-mod estrem li xi wħud kellhom jgħaddu minnu biex juru t-twemmin tagħhom fi Kristu.

Fidi ħajja, ħajja li tixbah lil dik ta' Kristu u t-tagħlim tiegħu, u li minkejja d-diffikultajiet, hija mitluba mill-insara kollha.

Il-Papa qaddis Martin, irrifjuta li jiċħad twemminu bħala mod biex itaffi t-tbatijiet tiegħu jew biex jagħmel lilu nnifsu komdu mal-mexxejja ċivili.

Kieku aħna x'konna nagħmlu?

Fit-Tieni Ktieb, Kap XII tal-Imitazzjoni ta' Kristu dwar 'Tagħlim kif wieħed għandu jmut għad-dinja biex jgħix il-ħajja tar-ruħ,' insibu dan:

"Il-ħajja kollha ta' Kristu kienet salib u tbatija; u inti trid li jkollok il-mistrieħ u l-hena?

Tiżbalja bl-ikrah jekk tfittex ħaġ'oħra ħlief it-tbatija; għaliex kollha kemm hi din il-ħajja qasira tagħna hi mimlija bil-miżerji, u mdawra bis-slaleb.

U aktar ma r-ruħ tgħaddi 'l quddiem fit-tjieba aktar issib slaleb itqal; għaliex il-piena li tħoss ir-ruħ mixħuta f'dan l-eżilju aktar tikber bl-imħabba.

Imma l-bniedem hekk, għalkemm f'bosta ħwejjeġ jinsab imsallab, għandu xi ħaġa li ssabbru u tferrħu, għax jaf li, billi jieħu paċenzja bis-slaleb tiegħu, ġid kbir ikun qed jagħmel għalih innifsu.

Malli hu minn rajh imidd għonqu għas-salib, l-imrar tad-dwejjaq tiegħu jinbidel f'tama ħelwa li Alla jhennih bil-grazzja tiegħu.

L-aktar il-ġisem jinkedd bit-taħbit, aktar ir-ruħ titwettaq bil-grazzja li Alla jsawwab ġo fiha.

Xi drabi wkoll tant tiġih qawwa kbira fit-taħbit u fid-dwejjaq tiegħu; tant isir iħobb ix-xebh tas-salib tiegħu mas-salib ta' Kristu, li jixtieq li ma jkun qatt bla niket u gwaj, għaliex aktar ma jkun jiflaħ jerfa' slaleb tqal għal Alla, aktar jidhirlu li hu jkun maħbub minnu.

Imma dan m'hux ġej mill-ħila tal-bniedem, ġej mill-grazzja ta' Kristu.

Tant hi qawwija u tant din il-grazzja fil-ġisem debboli tagħna, li hu bi ħrara wisq kbira jgħannaq u jħobb ħwejjeġ li kieku mingħalih dejjem jobgħodhom u jaħrabhom.

Nafuha: mhux għall-qalb tal-bniedem li jerfa' s-salib, li jħobb is-salib, li jgħakkes lil ġismu, li jobdi dejjem b'għajnejh magħluqa, u li jaħrab l-unuri, u li jieħu paċenzja biż-żebliħ; li xejn ma jqis lilu nnifsu u jixtieq li jkun imżeblaħ; li jifraħ b'kull dwejjaq u b'kull ħsara u li ma jixtieq ebda hena f'din id-dinja.

Infatti jekk tħares ħarsa fuqek innifsek, issib li ħwejjeġ bħal dawn ma tiflaħx għalihom.

Imma jekk inti titma f'Alla tingħatalek qawwa mis-smewwiet, u d-dinja u l-ġisem iġġibhom għal idejk.

Anzi anqas stess mid-demonju ma tibqa' tibża', jekk tkun armat bil-fidi, u mżejjen bis-salib ta' Kristu.

Ħejji ruħek, mela, bħala qaddej tajjeb u fidil ta' Kristu, biex terfa' bil-qalb is-salib tas-Sinjur tiegħek imsallab għall-imħabba tiegħek.

Ħejji ruħek għal tant għawġ u tbatija minn kull xorta f'din id-dinja mnikkta.

Kulfejn tkun, ma tarax ma' wiċċek ħlief minn dan; u kulfejn tinħeba ma ssibx ħlief minn dan.

Hekk jeħtieġ li jkunu s-slaleb u t-tbatijiet, u af ma tistax teħles minnhom xort'oħra, ħlief billi titqanna bil-qalb bihom. – Ixrob bil-ferħa l-kalċi tas-Sinjur tiegħek, jekk trid li tkun ħabib miegħu, li jkollok sehem miegħu.

Is-sabar stennieh min għand Alla jagħmel minnek kif l-aktar jogħġbu.

Min naħa tiegħek, midd għonqok għas-slaleb u anzi ħudhom bħala l-aqwa sabar tar-ruħ tiegħek; għaliex it-tbatijiet ta' din id-dinja ma humiex biżżejjed, biex tkun tistħoqqlok il-glorja tal-ġenna, anqas kieku terfagħhom kollha int waħdek.

Ebda ħaġa ma hi mogħġuba quddiem Alla, ebda ħaġa ma tagħmel ġid lil ruħna f'din id-dinja, daqs li bil-qalb inbatu għal Alla.

Anzi, li kien f'idejk, aktar imissek tagħżel li tbati xi ħaġa għal Kristu milli li tgħix dejjem qalb il-hena tar-ruħ.

Hekk issir tixbah lil Kristu u lill-Qaddisin kollha tiegħu.

Mhux billi nkunu mimlijin bil-hena u bis-sabar, aħna nkunu naqilgħu l-merti u mmorru 'l quddiem; imma billi nerfgħu slaleb tqal u nixorbu l-imrar bil-qalb it-tajba."

Talba

O Alla li tista' kollox, int tajt għajnuna lill-Papa San Martin biex ma jibżax mit-theddid u ma jinterbaħx mill-moħqrija fil-martirju tiegħu; agħti lilna wkoll qalb qawwija biex nilqgħu bis-sabar it-tiġrib kollu tad-dinja.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed3bf6ed', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' April: Santa Ġemma Galgani

Verżjoni Vidjo:

Santa Ġemma Galgani

"Jien issa nifraħ bit-tbatijiet tiegħi minħabba fikom, għaliex bihom jiena ntemm f'ġismi dak li jonqos mit-tbatijiet ta' Kristu għall-ġisem tiegħu li hu l-Knisja." –

Kolossin 1:24

SANTA ĠEMMA GALGANI

Verġni

1878 – 1903

Tagħrif:

Xebba qaddisa minn Lucca (l-Italja) li, ta' 20 sena, mardet bit-tuberkolożi fix-xewka tad-dahar.

Dil-marda t-tobba ddikjarawha inkurabbli, imma wara li talbet lil San Gabrijel tal-Addolorata (

ara San Gabrijel tal-Addolorata

), Ġemma fieqet għal kollox fl-ewwel Ġimgħa ta' Marzu tal-1899.

Hawn hi talbet li tidħol soru mal-Passjonisti kif kienet ilha x-xewqa tagħha, imma t-talba tagħha ma kinitx milqugħa billi ħasbu li ma kellhiex saħħa biżżejjed.

Minn dik l-istess sena beda jkollha ħafna esperjenzi spiritwali, li kollha ġew eżaminati b'reqqa mill-konfessur tagħha Patri Germano.

Għal 18-il xahar, Ġemma kellha wkoll f'idejha u f'riġlejha l-istigmati, il-pjagi ta' Sidna Ġesù Kristu u esperjenzjat ukoll estasijiet u viżjonijiet.

Fl-1902, reġgħet rikbitha marda qalila li wasslitha għall-mewt wara li offriet lilha nfisha b'sagrifiċċju għall-midinbin, speċjalment għas-saċerdoti indenji.

Santa Ġemma Galgani mietet fil-11 t'April tal-1903 meta kellha 25 sena.

Piju XII ikkanonizzaha f'Lapsi tal-1940.

Sena wara ġew ippubblikati 23 ittra lill-konfessur tagħha.

Dawn juruna lil din il-qaddisa żagħżugħa bħala bniedma twajba, sinċiera u ġeneruża, umli u dejjem lesta biex tobdi lid-diretturi tagħha.

Juru wkoll il-karattru ferrieħi u s-sens komun tagħha, u fuq kollox imħabbitha lejn Alla u l-apprezzament tagħha għat-tbatijiet ta' Kristu għalina.

F'xi pajjiżi, Santa Ġemma, hija mfakkra fis-16 ta' Mejju.

Ħsieb

F'Santa Ġemma, nilmħu t-tbatijiet li l-Mulej tagħna aċċetta li jgħaddi minnhom bi mħabba għalina biex isalvana mid-dnub il-misħut.

Qaddisin bħal Ġemma, Santa Katerina ta' Siena, Padre Piju, Franġisku ta' Assisi u bosta oħrajn:

fehemu dawn it-tbatijiet tal-Mulej,

imtlew bi gratitudni kbira lejH,

tnikktu għall-fatt li ftit huma n-nies li jagħtu kas tas-salvazzjoni li Ġesù ried iġibilna u xi prezz kellu jħallas għalina,

u xxenqu biex huma wkoll ibatu mas-Salvatur, jew bħal jippermettu lill-Mulej biex ikompli dak li beda fuq is-salib billi juża l-ġisem tagħhom.

Xi mħabba kbira tqanqal imħabbiet oħra!

X'offerta ta' mħabba bejn il-Ħallieq u l-ħlejqa, imbagħad bejn il-ħlejqa grata u l-Ħallieq mhux apprezzat!

U aħna, qed ngħaqqdu bil-qalb it-tbatijiet tagħna ta' kuljum ma' dawk ta' Ġesù biex titkompla s-salvazzjoni tal-erwieħ anki fiż-żmien tal-lum jew ingergru, noħduha kontra Alla u ngħixu qisna nies bla tama?

Il-Qaddis Papa Ġwanni Pawl II, fl-Udjenza Ġenerali , tad-19 ta' Ottubru, 1988, dwar 'Il-valur tat-tbatija u l-mewt ta' Ġesù Kristu' jgħidilna hekk:

"L-oġġett ewlieni tal-istudju u tar-riċerka, kien u hu dak tal-valur tal-passjoni u l-mewt ta Ġesù fir-rigward tal-fidwa tagħna.

Ir-riżultati milħuqa dwar dan il-punt, barra milli wassluna li nkunu nafu aħjar il-misteru tal-fidwa, servew biex jitfgħu dawl ġdid ukoll fuq il-misteru tat-tbatija umana, li dwarha setgħu jiġu skoperti dimensjonijiet mhux maħsuba ta' kobor, ta' skop, ta' fertilità, minn meta sar possibli l-konfront anzi l-kollegament tagħha mas-salib ta' Kristu.

Nerfgħu għajnejna qabel xejn lejn dak li hu mdendel mas-salib, u nistaqsu lilna nfusna: min hu dan li qed ibati?

Dan huwa l-Iben ta' Alla!

L-Iben ta' Alla, li ħa fuqu t-tbatija umana, huwa mela mudell divin għal dawk kollha li jbatu, b'mod speċjali għall-insara li jagħrfu u jaċċettaw fil-fidi s-sinifikat u l-valur tas-salib.

Il-Verb Inkarnat bata skont il-pjan tal-Missier ukoll sabiex aħna nkunu nistgħu "insegwu l-passi tiegħu," bħal ma jirrakkomanda San Pietru (1 Pt 2, 21; cf. S. Thomae "Summa Theologiae," II, q. 46, a. 3).

Bata u għallimna nbatu.

Dak li l-iktar jispikka fil-passjoni u l-mewt ta' Kristu hija l-konformità perfetta mar-rieda tal-Missier, b'dik l-ubbidjenza li dejjem kienet meqjusa bħala d-dispożizzjoni l-iktar karatteristika u l-iktar essenzjali tas-sagrifiċċju.

San Pawl jgħid dwar Kristu li huwa għamel lilu nnifsu "ubbidjenti sal-mewt tas-salib" (Fil 2, 8).

Fil-Ġetsemani naraw kemm din l-ubbidjenza hija doloruża: "Missier, jekk inhu possibbli, biegħed minni dan il-kalċi . . .

Imma mhux dak li rrid jien, imma dak li trid int" (Mk 14, 36).

Dan kollu għal imħabbitna, biex jagħti lill-bnedmin id-dimostrazzjoni deċiżiva ta' mħabbtu, biex ipatti għal dnubna u jeħodna lura mit-tifrix lejn l-għaqda (Ġw 11, 52).

Dan kollu għaliex fl-imħabba ta' Ġesù tirrifletti ruħha l-imħabba ta' Alla lejn l-umanità.

Quddiem dan il-misteru, nistgħu ngħidu li mingħajr it-tbatija u l-mewt ta' Kristu, l-imħabba ta' Alla għall-bnedmin ma kinitx tintwera fil-profondità u l-kobor kollu tagħha.

U minn naħa oħra it-tbatija u l-mewt saru, bi Kristu, stedina, stimolu, vokazzjoni għall-imħabba iktar ġeneruża bħal ma seħħ għal tant qaddisin li b'mod ġust jistgħu jkunu definiti bħala "eroj tas-salib," u bħal ma jseħħ dejjem f'tant krejaturi, magħrufin u mhumiex, li jafu jqaddsu t-tbatija billi jirriflettu fihom infushom il-wiċċ mimli feriti ta' Kristu, hekk dawn jassoċjaw ruħhom mal-offerta feddejja tiegħu.

Ningħaqdu ma' Katerina ta' Siena u ma' tant "qaddisin tas-salib" oħrajn (fosthom Ġemma Galgani) ma' dan il-feddej tant ħelu u tant ħanin, li l-istess qaddisa minn Siena kienet issejjaħlu "Kristu-maħbub."

F'qalbu minfuda hemm it-tama tagħna, il-paċi tagħna."

Talba

Għażiża Santa Ġemma Galgani, li bi mħabba lejn Ġesù sofferenti u lejn l-umanità, aċċettajt li tilqa' fik innifsek il-pjagi divini tas-Salvatur tagħna, nitolbuk tinterċedi għalina biex aħna wkoll nilqgħu bil-qalb it-tbatijiet li ngħaddu minnhom tul ħajjitna u nagħtuhom l-istess skop li tajthom int, dak li jgħinu fis-salvazzjoni tal-erwieħ immortali.

Ammen.

English Version:

Alternative Reading:

Wikipedia:

Short film on Saint Gemma Galgani in Italian (with English subtitles):

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed3b869f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


9 ta' April: Beata Katerina Ċelestina Faron

Verżjoni Vidjo:

Beata Katerina Ċelestina Faron

"Wieħed għandu dejjem jintelaq għar-rieda ta' Alla." –

Beata Katerina Ċelestina Faron

BEATA KATERINA ĊELESTINA FARON –

Reliġjuża u Martri

1913 – 1944

Tagħrif:

Katerina Ċelestina Faron twieldet ġewwa Zabrzez, il-Polonja.

Ommha mietet meta kienet għadha żgħira ħafna u għalhekk familja ġeneruża u ta' valuri reliġjużi, rabbitha hi.

Minn meta kienet ta' età żgħira, Katerina wriet devozzjoni kbira lejn l-Imqaddsa Verġni Marija u bdiet tgħid li tixtieq tingħata kompletament lil Alla, u tkun ta' servizz għalih biss.

Fiż-żgħożija tagħha, ingħaqdet mal-kongregazzjoni tas-sorijiet serviti tal-Immakulata Kunċizzjoni ta' Stara Wies, fil-Polonja ta' Isfel.

Hija ngħatat ix-xogħol li tgħallem lit-tfal tal-Kindergarten u fl-1938 saret id-direttriċi tal-iskola ta' Brzozow.

Kellha natural ħelu u ġentili ħafna u kienet tmur tajjeb ħafna mat-tfal.

Dejjem bi tbissima u ferrieħija tant li kienu jgħidu li kienet timla qalb kull wieħed bit-tama.

Fis-19 ta' Frar tal-1942, ġiet arrestata mill-Gestapo u mitfugħa fil-ħabs ta' Jaslo u ta' Tarnow.

Fis-6 ta' Jannar, 1943, ġiet trasferita għall-kamp tal-konċentrament ta' Auschwich-Birkenau.

Hawnhekk sofriet il-ġuħ u torturi ħorox, iżda ntelqet kompletament fir-rieda t'Alla u bdiet tqawwi l-qalb ta' oħrajn

Mardet bit-tifojde u bit-tuberkolożi tas-sider.

Kien ikollha ħafna episodji meta kienet tneħħi ħafna demm.

Din it-tbatija kienet qed toffriha għall-bżonnijiet ta' saċerdot li kien ħalla r-reliġjon.

Il-Mulej taha risposta għaliex dan is-saċerdot ikkonverta.

Kellha l-fama ta' qaddisa, kienet taqsam mal-oħrajn ir-razzjon tal-ikel tagħha, inkuraġġiment, ċajtiet ħelwin u anke talb.

Fi 15-il xahar qatt ma rċeviet l-Ewkaristija, iżda ftit taż-żmien qabel ħalliet din id-dinja, saċerdot irnexxielu jdaħħal ftit ostji moħbija fil-keffa tal-kapott u b'hekk Swor Katerina Ċelestina rnexxielha titqarben u tmut ferħana.

Hija mietet Auschwich-Birkenau, fl-ewwel siegħa tal-Għid il-Kbir, tad-9 ta' April, 1944.

Kellha biss 31 sena.

Ġiet ibbeatifikata mill-Beatu Papa Ġwann Pawlu II, fit-13 ta' Ġunju 1999, ġewwa Warsaw il-Polonja, flimkien ma' martri oħra tal-Polonja.

Katerina Ċelestina Faron kienet dejjem tirrepeti:

Ħsieb

Bħal San Massimiljanu Marija Kolbe (

ara San Massimiljanu Marija Kolbe

), il-Beata Katerina Ċelestina Faron sofriet il-ġuħ u torturi ħorox fil-kamp tal-konċentrament u hemm ħalliet ħajjitha li kienet għadha fil-fjur tagħha.

M'hemmx kliem quddiem tant kefrija!

Kif jista' bniedem ikun kawża ta' tbatijiet hekk kbar għal bniedem ieħor bħalu?

Possibli li l-bniedem jista' jsir bla kuxjenza, bla sentimenti, bla ħniena, bħax-xitan?

U llum?

Għad għandna kefrija, tortura u abbużi ta' nies fuq nies oħra?

Fid-29 ta' Lulju, 2016, waqt li l-Papa Franġisku kien fil-Vjaġġ Appostoliku tiegħu fil-Polonja, qal hekk:

"Mort Auschwitz u Birkenau biex niftakar fit-tbatijiet ta' sebgħin sena ilu...

Kemm tbatija u wġigħ ta' qalb, x'kefrija!

Imma possibbli li aħna l-bnedmin, maħluqa xbieha ta' Alla, kapaċi nagħmlu dawn l-affarijiet?

Dawn l-affarijiet saru.

Ma rridx insewdilkom qalbkom, imma jeħtieġ ngħid il-verità.

Il-kefrija ma ntemmitx ma' Auschwitz, ma' Birkenau: anki llum, illum qed jiġu ttorturati n-nies; tant ħabsin qed jisfaw ittorturati, mill-ewwel, biex iġagħluhom jitkellmu...

Terribbli!

Illum għandna rġiel u nisa fil-ħabsijiet mimlija sa ruħ ommhom; qed jgħixu – skużawni l-kelma – bħal bhejjem.

Din hi l-kefrija ta' żmienna.

Aħna ngħidu: Iva, rajna x'kefrija sebgħin sena ilu, kif kienu joqtluhom billi jisparawlhom, jew jgħallquhom, jew bil-gass.

Imma llum f'tant postijiet fid-dinja, fejn hemm il-gwerra, l-istess qed jiġri.

F'din ir-realtà ġie Ġesù biex jerfagħna fuq spallejh.

U qed jitlobna biex nitolbu.

Nitolbu għal tant persuni bħal Ġesù li għandna fid-dinja tal-lum: dawk bil-ġuħ, bil-għatx, fid-dubju, morda, waħidhom, dawk li qed iħossu l-piż ta' tant dubji u tant ħtijiet.

Qed ibatu ħafna...

Nitolbu għal tant tfal morda, innoċenti, li sa minn ċkunithom ilhom iġorru s-salib.

U nitolbu għal tant irġiel u nisa li llum qed jiġu ttorturati f'tant pajjiżi tad-dinja; għall-ħabsin imdeffsin kollha hemm, qishom kienu annimali.

Tad-dwejjaq dan li qed ngħidilkom, imma din hi r-realtà.

Imma hu realtà wkoll il-fatt li Ġesù refa' fuqu dawn il-ħwejjeġ kollha.

Anki d-dnub tagħna.

Ilkoll aħna midinbin, ilkoll mgħobbijin bil-piż ta' dnubietna.

Ma nafx hawnx xi ħadd li ma jħossux midneb...

Jekk hawn xi ħadd li ma jħossux midneb, ħa jgħolli jdejh...

Ilkoll aħna midinbin.

Imma Hu jħobbna, iħobbna!

U bħala midinbin, imma bħala wlied Alla, ulied Missieru, ejjew nagħmlu lkoll flimkien talba għal dawn in-nies li qed ibatu llum fid-dinja minħabba tant ħwejjeġ koroh, tant ħruxijiet.

U meta jċarċar id-dmugħ, it-tifel ifittex lil ommu; anki aħna, midinbin, aħna tfal, ħa nfittxu lil Ommna, u nitolbu lill-Madonna lkoll flimkien, kull wieħed u waħda bil-lingwa tiegħu."

Talba

O Mulej, kif inti tajt lill-Beata Katerina Ċelestina Faron biex taqdik fil-kura u l-edukazzjoni tat-tfal iż-żgħar, imbagħad wara li tingħaqad miegħek Vittma safja, hekk agħti lilna lkoll il-grazzja li nintrabtu bis-sħiħ mar-rieda tiegħek u nibqgħu fidili lejk sal-aħħar, jiswielna x'jiswielna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed3eb8c0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' April: Santa Madalena ta' Canossa

Verżjoni Vidjo:

Santa Madalena ta' Canossa

"Il-fatt li jiena twelidt markiża għandu jimpedini milli naqdi lil Ġesù Kristu fil-foqra?" –

Santa Madalena ta' Canossa

SANTA MADALENA TA' CANOSSA

Fundatriċi

1774 – 1835

Tagħrif:

Din hija l-fundatriċi tal-patrijiet u sorijiet ta' "Ulied il-Karità" jew "Kanossjani."

Marija Gabriella twieldet f'Verona fl-1 ta' Marzu, 1774.

Hi kienet ġejja minn familja nobbli u għanja.

Missierha miet meta kellha ħames snin u flimkien ma' erba' ħutha sfat abbandunata minn ommha li reġgħet iżżewġet.

Madalena trabbiet minn mara Franċiża li ma kinetx tifhem lit-tifla.

Ta' 15-il sena fieqet minn marda serja u wriet il-fehma tagħha li tidħol reliġjuża, imma niesha kienu kontra għax kienu qed jittamaw li għal ġmielha u l-karattru jiġbdek tagħha kienet se tiżżewweġ banda tajba.

Ta' 17-il sena għażlet li tidħol Karmelitana, imma rriturnat f'darha wara ftit inqas minn sena għax il-mod ta' ħajja li għażlet kienet timpediha milli tgħin lill-foqra u tgħallem lil min kien fil-bżonn.

Għal xi snin hija kienet tamministra l-proprjetà tal-familja u fl-istess ħin kienet taħdem b'kull mod mat-tfajliet foqra, l-aktar fost dawk fil-periklu li jaqbdu ħajja ħażina.

Niesha ppruvaw iżommuha fil-ħidma tagħha mal-fqar u l-baxxi għax dehrilhom li kienet qed tagħmel xogħol li ma jixraqx id-dinjità tagħha ta' nobbli.

It-tweġiba tagħha kienet dejjem l-istess: "Il-fatt li jiena twelidt markiża għandu jimpedini milli naqdi lil Ġesù Kristu fil-foqra?"

Hi kienet tgħin lill-morda fl-isptarijiet u fid-djar; kienet tixtri kotba tal-katekiżmu biex tagħtihom lill-kappillani għall-parruċċani; torganizza rtiri, tieħu ħsieb tfajliet abbandunati u tqassam kuljum ikel u flus lil dawk li kienu jħabbtu d-dar tagħha, u tagħmel żjajjar lil dawk li kienu jgħixu fi griebeġ u djar delapidati.

L-ittri tagħha lid-direttur spiritwali tagħha juru li hi għaddiet minn żminijiet ta' skrupli u anki tibża' li se tintilef għax ħasbet li ma kinetx qed timxi fuq ir-rieda ta' Alla għaliha.

Imma d-direttur spiritwali tagħha, Don Luigi Libera, għamlilha kuraġġ u qalilha biex tiddedika ruħha totalment għall-appostolat li kienet ġa bdiet u, fuq il-parir tiegħu, Madalena fl-1801 fetħet l-ewwel dar għat-tfajliet fil-bżonn.

Kellha dik il-ħabta 27 sena.

L-Imperatur Napuljun, li kien qed jammira l-ħidma tagħha, fl-1808 taha l-kunvent ta' San Fidenzio li qabel kien tas-Sorijiet Agostinjani.

Fetħet ukoll skola f'palazz abbandunat.

Kienet ukoll mistiedna Venezja biex tiftaħ dar oħra fil-monasteru qadim ta' Santa Luċija.

L-istitut tagħha kiseb l-approvazzjoni proviżorja mill-Papa Piju VII fl-20 ta' Novembru, 1828.

Santa Madalena ta' Canossa kellha devozzjoni speċjali lejn il-passjoni ta' Ġesù u d-duluri ta' Ommu Marija.

Hija mietet nhar il-festa tad-Duluri fl-10 ta' April, 1835, fl-età ta' 61 sena.

Ħajjitha tillustra perfettament dak li hi kienet tħobb tgħid lir-reliġjużi tagħha: "Il-ħajja reliġjuża mhijiex ħlief l-Evanġelju tradott fil-prattika."

Kienet dikjarata qaddisa mill-Papa San Ġwanni-Pawlu II fit-2 ta' Ottubru, 1988.

Illum ir-reliġjużi rġiel tagħha huma madwar 100, imma dawk nisa jgħoddu 'l fuq minn 4,000 u għandhom missjonijiet f'21 pajjiż, fosthom f'Hong Kong, f'Goa, fis-Sudan u fl-Amerika t'Isfel.

Ħsieb

Il-ġid u l-privileġġ ma għamlu xejn biex jipprevjenu lill-qaddisa tal-lum milli ssegwi s-sejħa tagħha biex isservi lil Kristu fil-foqra.

Lanqas il-protesti tal-qraba tagħha li skont huma x-xogħol li kienet qed tagħmel ma kienx jagħmel ġieħ lin-nobbiltà li tagħha kienet tagħmel parti.

Imma għalina li qed ngħixu żewġ sekli wara Santa Madalena ta' Canossa, x'messaġġ jista' għandha għalina?

Se niffoka fuq kategorija waħda ta' nies li hija għenet; qed nirreferi għal dawk il-bosta nisa żgħażagħ li kienu qed jiġu mkaxkra mill-kurrenti ħżiena biex jipprostitwixxu lilhom infushom.

Din il-problema, u problemi oħra simili relatati mal-offiżi li l-Mulej jirċievi kontra s-sitt kmandament, huma tista' tgħid, in-norma tal-lum!

Kemm għadna nagħtu importanza l-att sesswali bħala espressjoni ta' mħabba safja bejn raġel u mara fiż-żwieġ hekk kif ħalaqha u ried li tkun Alla l-Imbierek?

Fl-ittra Pastorali bit-titlu 'L-imħabba Sabiħa' (il-Vanġelu tas-sesswalita') fl-Assunta 2014, tal-Isqof Mario Grech, insibu hekk:

"Ebda mġiba sesswali ma tkun ġenwina jekk il-mutur warajha ma jkunx l-imħabba.

Filfatt, fl-istupru, fil-prostituzzjoni u fil-pedofelija

ma hemm ebda ħjiel ta' mħabba.

Anki n-negozju li jsir permezz tal-pornografija, bħalma

huma s-servizzi li jbiegħu s-siti elettroniċi, ikun jiżżuffjetta bl-imħabba.

Għaldaqstant, koppja li tfittex li tingħaqad biss fiżikament mhux f'kuntest ta' mħabba, tkun tneżża' s-sesswalità mit-tifsira ġenwina tagħha.

Minn studju nazzjonali li sar dan l-aħħar minn Dar Ġużeppa Debono, jidher li ġeneralment imġiba sesswali mħarbta fost l-adolexxenti tagħna hija sintomu ta' nuqqas ta' mħabba li huma jkollhom fil-familja, fl-iskola u fis-soċjetà b'mod ġenerali.

F'soċjetà

li tisfrutta t-tbatija tagħhom billi toffrilhom soluzzjonijiet taparsi faċli, huma jispiċċaw jaqgħu f'attività sesswali li mhux biss tpoġġi f'riskju s-saħħa tagħhom, imma tkun ta' dannu psikoloġiku u sentimentali għalihom u għall-oħrajn.

Hemm bżonn inkunu protagonisti fl-edukazzjoni sesswali ta' wliedna.

Mill-istudju

msemmi, jidher is-siwi tal-ħidma li qed iwettqu l-edukaturi fl-iskejjel tagħna.

Fl-istess ħin jibqa' l-fatt li l-adolexxenti tagħna jiksbu ħafna mill-informazzjoni dwar is-sess mill-ħbieb u mill-mezzi tal-komunikazzjoni, fosthom l-internet.

Tidher id-diffikultà tal-ġenituri biex jgħixu s-sejħa tagħhom bħala l-edukaturi ewlenin ta' wliedhom.

Edukazzjoni vera fis-sesswalità u fl-imħabba titlob formazzjoni għall-kastità.

Għalkemm illum il-kastità mhix suġġett li niddiskutu fit-tokk, naf b'żgħażagħ u koppji għarajjes u miżżewġa li jipprattikawha.

Il-kastità ma tfissirx li wieħed jastjeni milli

jkollu relazzjoni sesswali, jew li wieħed jistmerr l-imħabba sesswali, imma li

"jikkontrolla l-passjonijiet tiegħu u jgawdi s-sliem."

Huwa minnu li l-kastità titlob sagrifiċċju, imma s-sagrifiċċju huwa triq li twassal għall-kuntentizza.

Nagħmel appell lill-Poplu ta' Alla biex inħossu tagħfas fuqna r-responsabbiltà li niffurmaw aktar ruħna sabiex inxandru l-Vanġelu tas-Sesswalità lill-bniedem ta' żmienna.

Importanti li l-kelma tal-Verità tkun imsieħba minn kelma ta' Ħniena, sabiex it-tagħlim tal-Knisja dwar is-sesswalità umana jiġi mwassal tassew bħala Bxara Tajba aktar milli bħala sensiela ta' kundanni li jaqtgħu qalb il-bniedem li kuljum jitqabad mad-dgħufija tiegħu."

Talba

O Alla ħanin, f'Santa Madalena ta' Canossa dewwaqtna ftit mill-ħniena bla tarf tiegħek li għandek lejn il-foqra u dawk li l-aktar jeħtieġu tal-għajnuna u l-kenn tiegħek, agħtina l-istess spirtu ta' ħniena biex aħna ngħinu lin-nies f'diffikultà li għandna fostna llum, bla ma nħallu l-preġudizzji tan-nies iwaqfuna milli nagħmlu dan.

Bi Kristu Sidna.

Ammen.

English Version:

Alternative Reading:

Wikipedia:

Vatican Biography:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed3eed6d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });